amanoisuno/poetBack huggingface dataset:
梅花五絕  其三 方一夔 
羅浮仙子月中歸，三疊誰歌絕妙辭。便是梅花難着筆，老逋只有七分詩。
梅花五絕  其四 方一夔 
風味酸寒冰齒牙，誰知烟雨送詩家。刪前不是無題品，未有文章說到花。
梅花五絕  其五 方一夔 
白鶴峯頭着縞衣，醉騎鶴去幾時歸。蠻詩數首傳誰相，寫出杭州玉雪妃。
插柳 方一夔 
曾記來時割伏雌，相思頭緒亂如絲。自憐春盡腰肢瘦，更向庭前插柳枝。
秋花十詠 蓮花 方一夔 
十里紅裙間綠衣，西風吹亂碧參差。佳人日暮秋裳薄，怕有天霜磬折時。
秋花十詠 桂花 方一夔 
仙府分根飽月光，百車金粟撒瑶房。夜來東壁西風勁，三萬牙籤字字香。
秋花十詠 旋覆花 方一夔 
一串金鋪簇碧叢，野田高下狀童童。憑君洗我讀書眼，收入公門藥籠中。
秋花十詠 蓼花 方一夔 
似是根株食辣蟲，知君苦梗老霜風。功名莫道全無意，火氣騰騰浮面紅。
秋花十詠 蘋花 方一夔 
風急從衡木葉飛，寒花摇曳水中低。褰裳不采空歸去，誰識江南季女饑。
秋花十詠 蘭花 方一夔 
步馬西風冠切雲，欲從九畹問秋芬。自原未死香都變，老盡山人况識君。
秋花十詠 菊花 方一夔 
籬下花逢少酒錢，何如潭上酌芳泉。頹齡此去憑料理，四百添書甲子年。
秋花十詠 牽牛花 方一夔 
河鼓無靈帝遣來，野籬竹屋手親栽。仙姑咳唾隨風去，染作琉璃八角杯。
秋花十詠 芙蓉花 方一夔 
露冷霜清日已凄，淡粧素服滿前溪。涉江一段荒凉意，弱國孤臣寒士妻。
秋花十詠 蘆花 方一夔 
寒蘆颯颯響風沙，直待秋來雁作家。夜擘饑翎搏未起，一汀撩亂雪飛花。
寄洪復翁 方一夔 
月色橫窗湧爛銀，空房獨卧悄無鄰。五更記夢渾無數，半是還家半故人。
征人怨  其一 方一夔 
辭家泊水幾番秋，流浪天南海角頭。此去千鵝三萬里，憑君馬上寄離愁。
征人怨  其二 方一夔 
前年赴急合梁山，一歲征行一歲還。待到故鄉能幾月，明朝又出雁門關。
續梅花七絕  其一 方一夔 
松下相逢雪雨乖，人生何必泥形骸。竹籬一醉休惆悵，只麽神交自是佳。
續梅花七絕  其二 方一夔 
褪粉殘粧對鏡慵，楚蹤秦跡恨匆匆。芳心不被春風折，誰揉香肌滿籍紅。
續梅花七絕  其三 方一夔 
欲洗年年墮謫心，仙人空返白雲岑。飛花欲落頻回首，老去風情尚不禁。
續梅花七絕  其四 方一夔 
寂寞幽香聖得知，醉來樹下酹冰肌。更須呼我碧花唾，聽唱新翻一剪詞。
續梅花七絕  其五 方一夔 
只在溪橋野屋邊，霜饕雪虐不能干。可人風韻元蕭散，莫道花仙骨相寒。
續梅花七絕  其六 方一夔 
約束寒梅作主張，此花解事助淒涼。暗香月下熏詩骨，怪見吟來句句香。
續梅花七絕  其七 方一夔 
屐痕印雪不粘塵，去采南枝繭栗春。待得杏桃蹊樹下，我家風味已生仁。
別梅二首  其一 方一夔 
葛仙溪上一株梅，我到家時花正開。後夜月明風露冷，橫枝休遣上窗來。
別梅二首  其二 方一夔 
風韻清高不受塵，冰爲肌骨玉爲神。一生謾記吳姬面，不是人間婉媚人。
賀方逢辰得宣命 方一夔 
飛鳳翩翩下九閽，先生出處重斯文。不將鍾鼎易朱紱，要老桐山守白雲。處士一生純是晉，逸民千古尚爲殷。皇家恩意如天大，定把三峰乞與君。
詠芭蕉 方一夔 
剝盡皮毛見本真，此中無古亦無今。等閑窗外東風軟，露出先天一片心。
謁融堂墓 方一夔 
安車束帛此招賢，夢冷冬窩又百年。已自無人守墳墓，空令過客問山川。時方大用文公學，士亦深排陸子禪。回首蜀天清不盡，臨風三酹一蕭然。
步瀛橋樂章 胡次焱 
跨海虹霓浸不收，植楹鯢背聳于樓。直通兩岸東西路，橫截一溪上下流。網羅學士唐天子，管領英雄張狀頭。醉墨淋漓題柱上，與君從此步瀛洲。
題觀壁詩 胡次焱 
仙子王僚上九天，山中遺跡尚依然。藥爐雲冷灰無火，丹井松陰地有泉。蟲篆碑文傳萬古，鶴鳴華表動千年。我來弔古空惆悵，塵世茫茫幾變遷。
秋日早行 胡次焱 
草衣路室夜偏長，起問征途趁早凉。藜杖對星占曙色，芒鞋踏月涴秋光。櫟陰羃砌疑澆墨，桂露滴人如餽漿。山鬼似嫌天欲曉，故噓嵐氣扼朝暘。
媒問嫠 胡次焱 
媒問嫠，汝何傷。汝爲閨秀時，辛苦事蠶桑。僴瑟順爲正，婉娩禮自將。笥中有練裙，衣上無明璫。貧女古難嫁，賣犬辦資裝。中年得夫壻，憧憧拜姑嫜。肅容采蘋藻，洗手供羹湯。良人正少年，相期家道昌。良緣天所妬，夫壻奄云亡。自從夫壻亡，十年守空房。素帷代錦幬，苫席易牙牀。孤眠耿夜半，單立黯昏黄。煢煢影徘徊，鞅鞅情彷徨。皓月照枕衾，暴雨頹垣牆。獨寤誰呼喚，獨語誰交相。如凌空失翼，如涉川無梁。嫠來吾語汝，琴瑟貴更張。汝篋既單薄，汝門復淒涼。汝寒何以衣，汝饑何以糧。紡績終難給，舂汲勞欲僵。死者不復起，生者宜自詳。鄰有美丈夫，顒顒更昂昂。牛羊量用谷，金玉堆滿堂。畫梁青瑣闥，珠簾毹氍廂。琱戶金彈丸，寶鞍青絲韁。旌旗明晚霞，劍戟磨秋霜。奴隸厭綺紈，犬貓棄餦餭。門下粲珠履，庭前沸笙簧。出則專城居，入則侍明光。一呼千夫諾，一指萬夫張。一笑生羽翼，一怒起鋒芒。吾慕昔蹇修，與汝解佩纕。以此窈窕婦，配彼組繪郎。花樹戲蛺蝶，蓮浦浴鴛鴦。無煩賦藕花，且喜華枯楊。何妨鸞舞鏡，應彼鳳求凰。人無百歲人，倏忽如風狂。莫將泡影身，徒置冰炭場。死後留名節，身朽魂茫茫。生前受富貴，志得意洋洋。人生行樂爾，二者試裁量。蔬食不日給，孰與飫膏粱。荆釵不自謀，孰與雲霞裳。年滔滔不反，貌駸駸已蒼。敗棋須換局，作戲且逢場。文君慕相如，恢女喚江郎。有髮可重結，有耳何自戕。試問東夷子，何如聲伯孃。信書不如無，未必有共姜。鬼妻變人婦，毋作老死孀。
嫠答媒 胡次焱 
嫠答媒，妾自憐。妾家貧如洗，妾貌粧不妍。中年方擇配，幸逢夫婿賢。藍橋疑仙會，紅葉開良緣。俯以奉箕箒，仰焉供豆籩。粵從定六禮，穩圖偕百年。詎疑有家願，倏罹中道捐。城崩哭呦呦，竹斑淚濺濺。空房照明月，幽隴淒寒烟。禽鳥喧墓門，魄降魂翩翩。蛜蝛滿窗戶，心結目涓涓。寮室昔華屋，埋玉今荒阡。恨不即同穴，何忍續斷絃。翻思合{丞一=巴}初，參透老婆禪。如魚水遊泳，如蔦蘿纏綿。奈何生死闊，泛泛水中船。綢繆爲夫婦，反覆如市廛。徒貽楊華醜，寧免柳絮顛。妾頗親筆硯，亦嘗閲簡編。女不踐二庭，婦不再移天。陶嬰寡鵠吟，衛妻孤燕篇。或刑耳自誓，或斷髮自全。或劓鼻偃蹇，或毀面迍邅。吾足幸可刖，吾臂不可牽。卓卓節操立，表表鳳孤鶱。藐茲未亡人，有意奉周全。媒雖憫妾寡，媒適重妾愆。妾命春葉薄，妾心頑石堅。棲棲謀尺布，豈不羨罽氈。皇皇圖斗粟，豈不思葷羶。胝手任舂汲，孰與奴婢千。鞠躬跧衡茅，孰與疏綺便。枯荄欣回春，缺月喜再圓。世誰不樂此，妾意獨不然。理義自有閑，物欲常無厭。三少穢難洗，五嫁醜莫鎸。浮榮瞥似電，遺臭流如川。媒言頗喋喋，媒意遽拳拳。之死矢靡他，斯言當真詮。文姬殊妖媚，易安亦嬋娟。失身再事人，彤管無取焉。節義日以頹，文章何足詮。王母有差事，青鳥信頻傳。毋乃墮人慾，反以汙天仙。嫦娥豈不嫁，空抱老金蟾。所以廣寒宮，萬古清鑒懸。寧貧任勞鹿，寧賤受磨研。寧凍如寒蠅，寧餓如饑鳶。終不以快樂，而易此憂煎。井底水不波，山頭石不遷。再拜謝媒妁，歸來雙淚漣。十襲藏破鏡，他年會黄泉。
梅隠君六秩壽 趙洪 
隠君家世出梅山，描得清芬滿世間。梅稟正陽全太極，同姓同心不赧顔。
釘詩 繆萬年 
頑礦非銅剛樣堅，寒坑纔離亟趨炎。十來槌打隨成器，一得人拈却逞鑯。不怕斧敲惟要入，全憑鑽引任教嫌。休言深處難抽拔，自有羊蹄與鐵鉗。
送馬靜山寄林曉山兄弟 林千之 
古井誰復汲，古調誰復裁。玄鶴引清吭，萬壑松風哀。彼美三株樹，沆瀣𣂏瓊臺。吾宗大小山，正爾期不來。袖有明月珠，遠遺馬子才。江空山亦深，乃肯穿蒼苔。妙悟玄中玄，使我心悠哉。有牆肩曹劉，無苑延鄒枚。采薇霧失道，釣鼇風折桅。朔風無重裘，地爐擁寒灰。兩窮相值遇，一笑聊參陪。白日苦無光，暖律何當回。持此將安歸，令人心膽摧。吾聞三神山，縹緲連蓬萊。滄海正清浮，神仙亦崔嵬。歸歟三雋朋，下界空飛埃。
贈水簾洞黄秀才 林千之 
讀書避世喧，結廬五雲表。淡薄足生涯，詰曲藏深杳。仰觀紅日近，俯視衆山小。滄溟舞澎湃，雲氣度浩渺。喬松蔓翠蘿，絕壁藏啼鳥。一派從天來，長練掛木杪。海鷗忘機智，峒蝶忙飛繞。亦知山房靜，而被俗客擾。作詩寄殷勤，努力須壯少。他年騰踏去，蕙帳猿驚曉。
塘下 林千之 
一片頹園生穀桑，惟餘小圃佔秋光。竹籬蔓引牽牛碧，野菜崇生苦藚黄。抱葉蟬瘖枯樹冷，銜花鹿去古臺荒。興亡往往關天數，搔首躊躇對夕陽。
送胡季昭謫象州 羅耕 
赤心端欲贊皇圖，鼓瑟那知却好竽。崇論已聞驚仗馬，攄忠寧復忌城狐。當爲天下奇男子，肯學人間小丈夫。更問澹庵老居士，儋州還似象州無。
山齋夜坐 平天祐 
悄然人不寐，山館意何深。落葉添寒色，幽蟲助苦吟。青燈憐夜永，白髮带愁簪。天末懷良友，音書雁影沉。
池上作 朱紹遠 
生涯幻吹沫，功名鮎上竿。魚豈知許事，人意强相干。春風一鼓盪，芳池生碧瀾。逐隊半畝餘，樂有江湖寬。世路無險易，心閒自達觀。悟彼蝸殻涎，空轉蛣蜣丸。
濯足 趙必漣 
小橋坐濯足，澗狹水流急。源頭夜雨多，落花漾露濕。
自題梅花莊 趙必漣 
一間茅屋傍溪斜，三徑荒於靖節家。但得鶴糧隨分足，更須鋤月種梅花。
題梅花莊 劉濟 
莊後莊前千萬枝，元方題扁季方詩。何當把酒對花樹，坐到參橫月落時。
鳳凰臺 劉汝春 
高臺寂寞晚雲深，故國山河萬里心。若使當年真鳳見，不教春燕亦巢林。
秋思 陳則翁 
在世身如客，餘年老一洲。荒村寒信早，黄葉晚風秋。水浄見孤影，天空生遠愁。傑然霜下菊，佳色滿林丘。
閩嶠軍中 陳則翁 
貔貅齊擁霍嫖姚，却笑青山說豹韜。兵馬夜行殘月下，弓旌寒響朔風高。壺漿故老愁啼血，野飯將軍猛茹毛。自笑書生隨玉帳，也腰刀劍束征袍。
題劉世疏庵 釋希坦 
藏却胸中萬卷書，却來山頂結茅廬。當時若也羈韁鎖，爭得高名是世疏。
廣化院 釋希坦 
路轉幾多曲，山登千萬重。未游走馬澤，先看鬭鷄峰。高樹出雲聳，寒泉趁石舂。徜徉因覓句，時復倚青松。
福海院 釋希坦 
路入轉幽處，渾疑別是天。虬松雖變化，牛石尚酣眠。驟過一番雨，鳴飛七布泉。望中千點雪，白鷺立平田。
老人峰 釋希坦 
二氣分時有此翁，壽年直與太虛同。想應傴僂千峰上，默笑人間說籛公。
五臺明智院 釋希坦 
時過九月秋，來作上方游。林瘦霜凋葉，鍾鳴風滿樓。五臺新月上，一洞暮雲收。奪利爭名者，寧知此地幽。
崇壽院 釋希坦 
踏破蒼苔徑，幽居在嶺巔。亭臺清映月，松竹淡籠烟。佳客纔登席，高僧忽起禪。呼童急煎茗，新汲白龜泉。
曹溪 釋希坦 
五水奔流會合通，大溪飛過一長虹。芙蓉面目重重見，多在烟霞變態中。
華池 釋希坦 
陽魂日運金烏髓，陰魄時含玉兔脂。一旦相交化神水，山中分作兩華池。
李昭象書堂 釋希坦 
廢興生死妄安名，山水何曾改舊清。孰謂堂空人已往，溪聲還作讀書聲。
金步摇 釋希坦 
偶對叢條巧櫛成，動摇徐步寂無聲。仙花不識興亡事，豈學吳宮響屧行。
婆餠焦 釋希坦 
綠柳含烟烟不消，紅花噴火火無燒。如何焦却婆婆餠，每到春風舌苦饒。
崑山 凌嵒 
九峰西峙比崑崙，晉代將軍墓尚存。今日捫蘿登絕頂，桑丘麥壟自村村。
橫雲山 凌嵒 
七峰𡷾崒擁層巒，偃蓋孤松石上蟠。行雲白龍何處去，暮雲深鎖洞門寒。
機山 凌嵒 
六峰喬木鎖雲根，青接平原數里村。此處無人來聽鶴，海靈山鬼哭黄昏。
干山 凌嵒 
八峰葱蒨石林幽，給事題詩記勝遊。昨夜僧歸鐘鼓靜，一聲鶴唳海天秋。
細林山 凌嵒 
四峰孤聳鬰蒼蒼，新構僧廬傍野塘。林下雨晴春晝暖，松花薰得白雲香。
佘山 凌嵒 
三峰高遠翠光濃，右列仙宮左梵宮。月落軒空人不見，野花山鳥自春風。
薛山 凌嵒 
五峰遥隔水村西，薛老曾來隠翠微。牧子唱歌樵子笛，貪看明月夜忘歸。
鳳凰山 凌嵒 
一峰雲氣接蓬萊，白石磷磷護碧苔。幾向鳳凰池上望，不知何日鳳凰來。
陸寶山 凌嵒 
三峰藏寶樹精神，金碧樓臺處處春。溪上落花流水遠，老翁疑是避秦人。
句 葉宋英 
柳香何處春風店，酒醒月明聞杜鵑。
句  其一 林月香 
楚人一縷垂亡命，盡向秦庭哭得回。
句  其二 林月香 
六國既亡秦一統，如何却道帝秦非。
句  其三 林月香 
那知老子癡頑福，曾見官家歷五朝。
句  其四 林月香 
可憐幾幅通神畫，只入桓玄夾道中。
玩月有感 謝鑰 
入夜茶甌苦上眉，眼花摧落石牀棋。舉頭却恨天邊月，顛倒山河作樹枝。
送袁明府衡任滿入都 王應鳳 
吉甫清風作誦初，聖門宓子又焉如。四郊無復容成鶴，一室惟空塵釜魚。笙譜由庚鄉飲酒，鳳來榆次帝徵書。得人自古稱嘉政，會見三公命賁廬。
次寒山寺 趙必瞻 
可惜邯鄲夢未成，數聞僧舍木魚聲。寒鷄有意催人起，早解孤舟曉月行。
通問蒙古覊留自述 趙必瞻 
丈夫辭上國，千里爲封侯。志似沖天鵠，身如繫纜舟。終同劉敬返，暫作子卿留。戈鼓從伊競，客心豈倦遊。
句 趙必瞻 
生平許國慚無補，化作東風掃虜塵。
遊九鎖 俞煜 
萬山低伏天柱起，鬰鬰琳宮鎖幽邃。泉聲瀉入松風寒，山光滴破雲根翠。仙人不歸白日暮，箬下還丹已千歲。天高遼鶴不可呼，夢魂夜落青山外。
趙侯保民惠政紀實詩 紀措置夫丁一 邵君美 
習書來自滸黄州，南北相關事可憂。弓手寨兵差發了，民丁箇箇是貔貅。
趙侯保民惠政紀實詩 紀鎮靜有功二 邵君美 
官船隻隻離巴城，鄰境如何免得驚。鎮日愛人堂上坐，夜更朝鼓轉分明。
趙侯保民惠政紀實詩 紀存卹流民三 邵君美 
南陽過渡盡流移，携子携妻那處依。興化寺中都住滿，俵錢俵米給他歸。
趙侯保民惠政紀實詩 紀犒遣過軍四 邵君美 
客軍過縣沒公憑，百姓驚移怕起爭。犒物犒錢皆望外，秋毫無犯奔程行。
趙侯保民惠政紀實詩 紀置柵關防五 邵君美 
縣方憂北又憂南，無寨無城麽障攔。近縣路頭都置柵，哨鞭直突也應難。
趙侯保民惠政紀實詩 紀釘截縣江六 邵君美 
縣江日日過車船，傳是官軍或不然。截斷縣江教莫入，民舟方始得安眠。
趙侯保民惠政紀實詩 紀勸諭發糶七 邵君美 
米舟米擔盡無來，有米有家戶不開。急把公文行勸糶，貧民生意挽將回。
趙侯保民惠政紀實詩 紀出俸錢權當八 邵君美 
庫家不典更愁人，作麽經營米與薪。自出俸錢權抵當，雪霜時候反如春。
趙侯保民惠政紀實詩 紀杜絕草竊九 邵君美 
盜豬何足撓官刑，却恐因茲草寇萌。押向市心搥去手，金場窯卒敢縱橫。
趙侯保民惠政紀實詩 紀團集民舟十 邵君美 
居民苦要買船般，甲在前湖作一團。好箇規模如水寨，風波無恐况風寒。
趙侯保民惠政紀實詩 紀置安報旗十一 邵君美 
朝朝探報曉民間，猶更訛傳百十般。旗上大書安與急，展開安字一齊安。
趙侯保民惠政紀實詩 紀幫給官軍十二 邵君美 
官司調卒過千餘，幫請那知廩帑虛。一發券頭支五日，這般調畫有誰如。
趙侯保民惠政紀實詩 紀關防縣界十三 邵君美 
巴湘二界缺關防，不是隅官不說詳。費得琴堂數杯酒，南陽一度勝金湯。
趙侯保民惠政紀實詩 紀哨馬伏地十四 邵君美 
黄花市路苦無多，長樂街頭幾度過。哨騎欲來先自伏，邦人喜不見兵戈。
趙侯保民惠政紀實詩 紀百姓感恩十五 邵君美 
花歡柳喜勸耕夫，綵幟如雲擁轎前。萬口一辭何以祝，福王坐處有青氈。
賈似道入相 理宗庚申士人 
收拾乾坤一擔擔，上肩容易下肩難。勸君高著擎天手，多少傍人冷眼看。
咸淳乙丑良月同張彭二寅契遊七星巖因以紀勝 蘇良 
杖屨追隨入翠蓬，玲瓏一竅徹心胸。山羅斗宿英靈萃，地鎮龍潛氣勢雄。碑蘚猶涵周子澤，澗松仍有老包風。歲寒共約吾三友，要把清規踵二翁。
再詠星巖 蘇良 
曾聞媧氏補天漏，也記春秋石隕星。却訝端巖星錯落，何時漂墜數峯青。
釣鼇臺 蘇良 
汗漫孤槎到海濱，荒阡觸目盡憂薰。休糧未遇赤松子，採蕨終慚孤竹君。甚欲去尋東道主，只愁見諭北山文。秋風吹動歸與興，又隔扶胥一片雲。
竹隠精舍 蘇良 
千古儀型竹隠堂，此身雖晦道彌光。軒裳不入山林夢，塵土難侵冰雪腸。清影雅宜梅共瘦，高風堪與菊同芳。斯文一派流傳遠，羞把庭槐祝二郎。
偈頌一百零三首  其一 釋月磵 
東鄰西舍，隔壁深冤。真語實語呪詛語，分明爲我重宣。
偈頌一百零三首  其二 釋月磵 
隨師三年，咳嗽相似。山僧隨這老漢六年，相識還同不相識。
偈頌一百零三首  其三 釋月磵 
一切衆生，本曾不迷。悟之一字，甚處得來。堪笑老瞿曇，鏡上又添埃。
偈頌一百零三首  其四 釋月磵 
生鐵網，布絲網，弄盡乞兒潑伎倆。天下衲僧皆乞命，至今殺氣填穹壤。我幸當時不入頭，今日思量也好駡伊一上。休休，他是蓬萊山裏人，只消饒蓬萊香供養。
偈頌一百零三首  其五 釋月磵 
迷不自迷，對悟立迷。悟不自悟，因迷說悟。悟乃迷之體，迷乃悟之用。青天白日，切忌說夢。
偈頌一百零三首  其六 釋月磵 
天無門，地無戶，山僧有箇通霄路。一步兩步，三四五步。
偈頌一百零三首  其七 釋月磵 
八十種好，三十二相。醜惡容止，餵狗不噇。正好燒香供養。
偈頌一百零三首  其八 釋月磵 
即心即佛，狐狸戀窟。非心非佛，當機放出遼天鶻。馬大師等閑向虛空裏拋箇題目，經今五七百年，更無一人描寫得著。
偈頌一百零三首  其九 釋月磵 
記得鵝峰相聚日，嗔拳熱喝當慈悲。而今含恨重相見，只得開顔陪笑，歡喜接伊。何爲如此，爲怕粗心捋虎鬚。
偈頌一百零三首  其一○ 釋月磵 
古佛心，無背面。泥團土塊，磚頭瓦片。是汝諸人，每日於土木場中，何止行一徧兩徧，三四五徧。因甚足踏不著，眼覷不見。令人長憶謝玄暉，解道澄江浄如練。
偈頌一百零三首  其一一 釋月磵 
六陰剝盡，鄱陽湖盡底乾枯。一陽復生，蠙州門暗通一線。長一線，一線長，箇事分明不覆藏。有般漢聞與麽告報，便道一生二，二生三，三生萬物。如斯領會，笑倒街頭石敢當。
偈頌一百零三首  其一二 釋月磵 
見見之時，見非是見。只如靈雲見桃花，畢竟是見非見。玉兔挨開碧海門，金烏啄破琉璃殿。
偈頌一百零三首  其一三 釋月磵 
布袋頭，今日結。上三星，下半月。觀著重添眼中屑。沒理會，易分別。若要通身冷汗流，嚼碎通紅塊生鐵。
偈頌一百零三首  其一四 釋月磵 
諸佛的旨，諸祖玄機，分明覿面爲提持。是汝諸人，因甚覷著眼如眉。易填巨壑，難滿漏巵。
偈頌一百零三首  其一五 釋月磵 
佛祖格外機，衲僧向上著。著眼覷不是，舉步踏不著。擬之即差，不擬尤錯。是汝諸人，九十日如鷹在韝，如魚在箔，有甚快樂。山僧今日出手，爲諸人解拈去縛。
偈頌一百零三首  其一六 釋月磵 
橫十尺，豎十尺。潦倒毱多尊者，三千里外斫額。
偈頌一百零三首  其一七 釋月磵  衡山
結虛空，捏定如生鐵。解聖凡，普請出陰界。西天此土，南嶽天台，總不出師僧陳年破草鞋。
偈頌一百零三首  其一八 釋月磵 
圓陀陀，明歷歷。堪笑老瞿曇，六年猶不識。驀忽眼皮綻，喜歡三七日。直得東湖盡力讚歎，也讚嘆不及。畢竟讚歎箇什麽，乞兒拾得錫。
偈頌一百零三首  其一九 釋月磵 
塞雲點點陣雲高，黑面將軍衣白袍。奪得賊鎗并賊馬，凱歌歸去醉春醪。
偈頌一百零三首  其二○ 釋月磵 
無端盡把潑衆私，攤向人前誰點癡。對面不能掀倒去，滿天風雨謾凄其。
偈頌一百零三首  其二一 釋月磵 
若人生百歲，不善諸佛機。未若生一日，而得决了知。
偈頌一百零三首  其二二 釋月磵 
歲在子，月在子，一陽生在子。惟有衲僧家，佛不知有釋迦老子，祖不知有達磨老子。又誰管你天翻地覆，陰消陽長一著子。
偈頌一百零三首  其二三 釋月磵 
驟雨漲溪高數尺，失却搗衣平正石。明朝水落石依然，老夫一夜空相憶。
偈頌一百零三首  其二四 釋月磵 
威音未生已前，有此清凉大木。根蟠無陰陽地上，影藏叫不響山谷。枝枝葉葉，婆婆娑娑，蔭覆天下人。彷彿當年黄蘗會中，喫蒿枝底尊宿。
偈頌一百零三首  其二五 釋月磵 
定乾坤句，雷厲風飛。提佛祖令，厓崩石裂。法主大寶，自然而至。
偈頌一百零三首  其二六 釋月磵  衡山
九十日內，山河大地一布袋。九十日外，是聖是凡無罣礙。朝南嶽，暮天台。飯錢即且置，還我草鞋錢來。
偈頌一百零三首  其二七 釋月磵 
擊鼓陞堂，分明指示。冬至月尾，賣牛買被。
偈頌一百零三首  其二八 釋月磵 
天地紅爐鬰且蒸，萬岳清撼寒濤聲。六月賣無價，奈此松風清。拊闌一笑大江橫。
偈頌一百零三首  其二九 釋月磵 
天邊有月生雲際，木人石人眼卓豎。瞥轉玄機那邊覩，三個孩兒抱花皷。
偈頌一百零三首  其三○ 釋月磵 
是亦剗，非亦剗，盡法無民。山僧今日，曲爲指陳，幽州江口石人蹲。
偈頌一百零三首  其三一 釋月磵 
從他節序又迎新，衲被蒙頭總不聞。清曉偶然臺上立，幾多人錯認觀雲。
偈頌一百零三首  其三二 釋月磵 
曠大劫來明歷歷，緣何此夜眼方開。六年癡坐無折合，謾誑衆生出岫來。
偈頌一百零三首  其三三 釋月磵 
美如西子離金闕，嬌似楊妃下玉樓。十二金釵顛倒插，不風流處也風流。
偈頌一百零三首  其三四 釋月磵 
有準的，沒窠臼。有時覷捕全無，無時覷捕還有。取不得，捨不得，饒州城裏一分鈔，買柄芭花帚。
偈頌一百零三首  其三五 釋月磵 
鳥鳴芳樹，蛙閙葑池。最親最切，總爲提持。不如三更枝上，一聲聲是杜鵑啼。
偈頌一百零三首  其三六 釋月磵 
西江十八灘聲，太白峰頭同一眼聽。東海潑天濤瀾，集雲峰頂同一耳觀。眼耳俱忘，觀聽皆滅。三十年後重新舉，舜若多神驚吐舌。
偈頌一百零三首  其三七 釋月磵 
一年將盡是今宵，自覺叢林未寂寥。莫莫堂前香藹藹，十分春色上梅稍。
偈頌一百零三首  其三八 釋月磵 
昔日玲瓏岩頂上，無端日午現妖星。黑光照耀四天下，眩惑蠢動并含靈。人人盡指爲太白，山僧親識破，元却是長庚。諸人只今要見麽，此去明州十萬程。
偈頌一百零三首  其三九 釋月磵 
等閑拈起一莖草，貴如泥土賤如金。活能死兮死能活，那箇師僧病最深。
偈頌一百零三首  其四○ 釋月磵 
雲開萬里乾坤闊，玉漏聲沈夜未央。一片靈明輕發現，滿天滿地撒寒光。
偈頌一百零三首  其四一 釋月磵 
兩堂首座，一人拈出照乘之珠，一人拈出連城之璧。臨濟尋常喝似雷奔，者裏下得一喝，何止價增十倍。
偈頌一百零三首  其四二 釋月磵 
一機不露，萬機寢削。今日當陽，提者一著。荆山之玉輕抵鵲。
偈頌一百零三首  其四三 釋月磵 
如佛見佛，佛無異見。如法說法，法無異說。只如鴉鳴鵲噪，鶑啼燕語，是有異說，是無異說。
偈頌一百零三首  其四四 釋月磵 
子得其用，父得其體。互呈醜惡，挂人唇齒。至今茶樹上，葉葉哭春雨。
偈頌一百零三首  其四五 釋月磵 
世尊拈花，南泉指花，靈雲桃花，智門蓮花，總是空花，添得衲僧眼中花。諸人若要發明心花，直須鐵樹開花。
偈頌一百零三首  其四六 釋月磵 
世尊有密語，今古無人舉。等閑舉得最分明，夜來滴滴簷頭雨。諸人睡著不曾知，付與村農自歌舞。
偈頌一百零三首  其四七 釋月磵 
道在屎溺，道在稊稗，道在瓦礫。蕩蕩一條官驛路，何須特地栽荆棘。
偈頌一百零三首  其四八 釋月磵 
趙州禪在口皮邊，雲門禪若九轉透瓶丹，總是欺胡瞞漢。道難即易，道易即難，金烏一吸滄溟乾。
偈頌一百零三首  其四九 釋月磵 
天下名山到因脚，六州之鐵難鑄錯。而今老大却惺惺，倒握茶瓢當木杓。
偈頌一百零三首  其五○ 釋月磵 
憨彌勒，胡達磨。驀劄相逢，圍爐打坐。或說當來下生，或說開花結果。者匙火筯笑呵呵，總是認橘皮作火。
偈頌一百零三首  其五一 釋月磵 
難難，虛空捏聚不成團。易易，無手牧童穿穴鼻。也不難也不易，斷頭䑦子加篙枻。
偈頌一百零三首  其五二 釋月磵 
識得一，萬事畢，畢竟一作麽生識。不用天涯海角尋，日用當機明歷歷。諸人若更遲疑，分明爲汝指出。
偈頌一百零三首  其五三 釋月磵 
道無蹊徑，饒州東出永平門。法無定相，木歲又除壬午曆。冥運潜舒，玄機尚戢。過去已過去，未來猶未來。直得天凝地閉，雪老冰枯，蟄戶未開，龍無龍句。正當此時，諸人性命，落在甚處。一聲鳴爆竹，天地悉皆春。
偈頌一百零三首  其五四 釋月磵 
趙州下牒求鴿，直得四稜踏地。這僧蔗咬甜頭，不覺隨他圈繢。
偈頌一百零三首  其五五 釋月磵 
行亦禪，坐亦禪，語默動靜體安然。
偈頌一百零三首  其五六 釋月磵 
臘月火燒山，將軍度鐵關。陣雲千里遠，獨奏凱歌還。
偈頌一百零三首  其五七 釋月磵 
蛟不識劍劍下死，虎不識穽穽中死。從上諸老，各設機關，甚於劍穽。汝等諸人，聞如不聞，見如不見，方有少分相應。
偈頌一百零三首  其五八 釋月磵 
新年頭佛法，鏡清道有，智門道無。行盡江南江北路，家家門首釘桃符。
偈頌一百零三首  其五九 釋月磵 
漁舟一個兩個欵乃歌聲，楊柳三株四株低垂金線。佛祖玄機，十分成現。魯公亭上來來往往，多少衲僧阿誰親見。見沙禽已在浮洲岸。
偈頌一百零三首  其六○ 釋月磵 
佛病祖病，正在膏肓。文殊是藥採將來都用不著，杜順灸豬左膊上亦錯商量。東湖水點菖蒲茶，個是單傳海上方。
偈頌一百零三首  其六一 釋月磵 
有縱跡，沒縫罅。善財七日尋覓不得，趙州五年分疏不下。汝等諸人，那邊經冬，者邊過夏。因甚問著，如聾似啞。水銀無假。
偈頌一百零三首  其六二 釋月磵 
天台山萬疊，信手輕撥轉。六種皆震動，玲瓏人人面。
偈頌一百零三首  其六三 釋月磵 
周家有國聖明朝，甘蔗無端産異苗。後代兒孫非五逆，百千鴆毒一瓢澆。
偈頌一百零三首  其六四 釋月磵  太湖
太白峰頂雲，太湖波心月。黑夜散清光，炎洲飛皓雪。不是古佛玄機，亦非諸祖妙訣。別別，萬像森羅驚吐舌。
偈頌一百零三首  其六五 釋月磵 
真正法要，玄極祕密。言語道斷，心行處滅。
偈頌一百零三首  其六六 釋月磵 
東村王老夜燒錢，掇轉須彌作案山。途路紛紛未歸客，擡眸錯認白雲間。
偈頌一百零三首  其六七 釋月磵 
八十樵翁無頼查，芭鞋踏破亂山霞。那知一跡不到處，別有葛洪仙處家。
偈頌一百零三首  其六八 釋月磵 
大庾嶺頭，高安灘頭。下盡手脚，結盡冤讎。箇事何曾得徹頭，禍在源頭。
偈頌一百零三首  其六九 釋月磵 
大道平平無壅塞，無端特地設深坑。衲僧若具丈夫志，解向機先掉臂行。
偈頌一百零三首  其七○ 釋月磵 
正覺山中夜氣清，瞿曇特地不惺惺。却將曠劫無明種，認作浮雲缺處星。
偈頌一百零三首  其七一 釋月磵 
黄蘗山頭三頓棒，集雲峰下四藤條。行不著，用得喬。堪笑大禪佛，小廝兒，錯將一滴，認作全潮。
偈頌一百零三首  其七二 釋月磵 
擊梧桐，驚老鳳。戽九淵，縛獰龍。同不同，別有靈犀一點通。
偈頌一百零三首  其七三 釋月磵 
寂歷梁峰歲月深，春風浩蕩入枯林。要開萬世無窮業，只在堅持一寸心。
偈頌一百零三首  其七四 釋月磵 
瞿曇錯認者星兒，動地驚天誰阿誰。奉勸諸人今夜裏，只消熟睡到雞啼。
偈頌一百零三首  其七五 釋月磵 
雪後園林春正濃，玉容公子玉花驄。彫弓閑試黄金彈，打落天邊一個鴻。
偈頌一百零三首  其七六 釋月磵 
江山處處東風軟，桃李紛紛春意酣。是滅度耶不滅度，當機識取老瞿曇。
偈頌一百零三首  其七七 釋月磵 
普請摘茶，仰山撼樹。則川提籃，撿點將來落二三。入草一回親見得，枝枝葉葉是瞿曇。
偈頌一百零三首  其七八 釋月磵 
雲門向廣寒宮裏呈月，圓悟向龍王宮裏呈珠。薦福雖臂長袖短，亦有一箇道處。
偈頌一百零三首  其七九 釋月磵 
鐵面將軍騎鐵馬，喑嗚殺氣暗乾坤。縱饒勇銳如韓百，千里應須破膽魂。
偈頌一百零三首  其八○ 釋月磵 
昨日雨，今日雨。漁父謳歌，老農歡舞。堪笑蒲許林中，鄧師伯把不定，却向豆子山前打瓦皷。熟不熟，但看五月廿六。
偈頌一百零三首  其八一 釋月磵 
誰駕燭龍，赫日當空。山河大地通身汗出，草木昆蟲無處潜蹤。昨夜三更，拄杖子驀然𨁝跳。觸著帝釋鼻孔，雨似盆傾。是汝諸人半醒半困，猶在夢中，喜喜歡歡是老農。
偈頌一百零三首  其八二 釋月磵 
將軍矍鑠笑盈眉，鐵馬衝關舞戰旗。指點陣雲千萬里，碧油幢裏醉金巵。
偈頌一百零三首  其八三 釋月磵 
水盈萬壑，葉落三秋。漁板一聲飛野鴨，長空極目思悠悠。堪笑當年馬大師，無端杻著百丈鼻，直至如今痛不休。
偈頌一百零三首  其八四 釋月磵 
達磨西來，傳個策子。少至萬言，多無一字。賤如金璧，貴如泥土。第一句爲君擧，聽著即聾，覷著即瞽。
偈頌一百零三首  其八五 釋月磵 
參得到，悟得徹，自謂龍門上客。薦福有棒，亦未到伊喫。行百里者半九十。
偈頌一百零三首  其八六 釋月磵 
當年竺國此時節，浄飯王宮生悉達。老倒雲門棒頭短，千古萬古爲妖孽。
偈頌一百零三首  其八七 釋月磵 
總總林林，厥疾彌深。文殊既無靈驗之藥，盧扁難下膏肓之針。山僧有箇秘傳訣，掃除萬病是無心。
偈頌一百零三首  其八八 釋月磵  西湖
東湖東湖見，西湖西湖見。八月十五夜，皎皎如鏡面。
偈頌一百零三首  其八九 釋月磵 
衲僧家不著僧求，不著法求，不著佛求。綠楊隄上芰荷香裏，三三兩兩數沙鷗。
偈頌一百零三首  其九○ 釋月磵 
投子欲挂羚羊之角，爭奈臭肉來蠅。榮禪客獵犬無靈性，徒戀枯樁。
偈頌一百零三首  其九一 釋月磵 
名不得，狀不得，不可得中親搆得。絕瑕翳，明皎潔，大似中秋夜明月。別別，廣寒宮殿爛銀闕。
偈頌一百零三首  其九二 釋月磵 
金蓮萬朵爛熒□，照徹銀霄第幾層。無量劫來明歷歷，須知元本是心燈。
偈頌一百零三首  其九三 釋月磵 
今古事茫茫，陰陽割昏曉。碧露綴小桃，綠線垂堤柳。燕語雕梁，蛙鳴芳草。鐘聲雜報聲，大底大，小底小。山僧見了，直得培增慎惱，一片涅柈心，狼藉知多少。
偈頌一百零三首  其九四 釋月磵 
不是而上事，亦非格外機。蚯蚓抹過東海，蝍蟟吞却須彌。
偈頌一百零三首  其九五 釋月磵 
波斯手裏捻生鐵，把作希奇無價珍。識破分文元不直，寒光笑衮浪花新。
偈頌一百零三首  其九六 釋月磵 
魚行水濁，鳥飛毛落。若起一毫佛見法見，盡六州之鐵難鑄錯。
偈頌一百零三首  其九七 釋月磵 
破砂盆，無貴賤。等閑拈向昌江上，盡大地人同一見。彷彿宣州木瓜，依稀景鎮寶變。
偈頌一百零三首  其九八 釋月磵 
指臨濟，見黄蘗，陷虎機深。接雲門，嗣雪峰，送賦過界。薦福聻雲晴，楚天春欲雨，三草二木皆萌芽。
偈頌一百零三首  其九九 釋月磵 
東湖一櫂過侯溪，兩兩相看眼似眉。若問陳年閑佛法，杜鵑聲在最高枝。
偈頌一百零三首  其一○○ 釋月磵 
奪賊鎗兮便殺賊，山河大地血淋漓。今朝冷地翻交轉，萬壘西風鐵馬嘶。
偈頌一百零三首  其一○一 釋月磵 
鳳脫千絲之網，魚離百搳之鈎。沒拘束，魚悠悠，明月清風天地秋。
偈頌一百零三首  其一○二 釋月磵 
厖眉雪頂採樵翁，誤入天台第幾重。回首不知塵世隔，月明知樂響瑶宮。
偈頌一百零三首  其一○三 釋月磵 
地釣東湖二十年，眼頭老却幾風煙。等閑笑捲絲綸去，秋滿江山月滿天。
普說三轉語頌出示衆  其一 釋月磵 
拶到途窮路絕處，灼然命若一絲危。當機燒尾奔當火，那箇魚騰碧漢時。
普說三轉語頌出示衆  其二 釋月磵 
太華峰頭有一物，怪如猛虎踞林丘。擡眸子細認得著，充畟陳年箇石頭。
普說三轉語頌出示衆  其三 釋月磵 
等閑拈起一機看，頓覺重重海嶽昏。劃爾一聲轟霹靂，木人聞後更誰聞。
偈頌四首  其一 釋月磵 
瑞岩惺惺，薦福莫莫。瞞頇佛性，束之高閣。月磵別用的當一著，易覷捕，難執捉。無意求時却宛然，有心月處還應錯。
偈頌四首  其二 釋月磵 
彩雲影裏仙人現，手把紅羅扇遮面。急須著眼看仙人，莫看仙人手中扇。
偈頌四首  其三 釋月磵 
一輪明月，兩度中秋。不知今夜裏，誰復再登樓。雲開萬里桂香浮。
偈頌四首  其四 釋月磵 
庭前桂綻金粟黄，滿地散清香。魯直當年參晦堂，吾無隠乎爾。當下錯承當，累及叢林，千古更錯商量。
東岩壽儀贊 釋月磵 
以幻智燈，無幽不燭。舌頭較善，手頭較毒。中興東圓，晚據天育。盡東南界內，數來惡業，無這尊宿。
題丹霞燒木佛圖 釋月磵 
丹霞燒木佛，義出豐年。院主眉須墮，彩奔齪家。法海浪平春晝永，戲將老手拔鯨牙。
送欽禪人遊嶽 釋月磵 
雪峰不登嶽，辛苦事參訪。虛空開笑口，猿鶴增悲悵。我昔乘天風，絕頂倚藤杖。羣山如子來，萬境供一望。至今清夜夢，吟嘯煙雲上。道人膽氣粗，一葉吞湘浪。欲識活祖師，告君語非妄。綠苔裹斷磚，便是南岳讓。
送仁姪入浙 釋月磵 
古來行脚有樣子，莫只遊山并玩水。江南兩浙多禪林，带眼直須先带耳。數十年來已寂寥，況復亂離生死裏。一言非理不可道，一武非地不可履。善友師教不可捨，庸鄙强饕不可擬。彼所非者誠可監，我所長者不可恃。一切妄想生死因，參須實參明自己。他日歸來如所囑，痛棒依前分付你。
送彥侍者 釋月磵 
瑞陽俊彥彥侍者，貌山澤癯語灑灑。訪我東湖竹邊寺，爲言來自遠公社。殷勤載覓贈行語，有語非語筆難寫。渾崙一句持贈君，不可取兮亦非捨。歸見溪邊老菸菟，當機有掌休便打。免教臭口向人開，道汝又捋虎鬚也。
借雪竇韻送淳維那 釋月磵 
吳山碧，楚江碧，天地茫茫渺何極。出門無是無不是，著眼當機須辨的。諸方門戶潑天開，真底奚真僞奚僞。燈籠露柱盡知識，庭前柏樹西來意。春風意，春風急。千里萬里誰能及，湖水蹙天波欲立。
送妙達往浙 釋月磵 
逸汝短句意不盡，送汝長句無可寫。不長不短賦一篇，適值今朝忙不暇。臨別草草笑與言，真箇參禪忘晝夜。一回參到無參處，猶是上宿道傍舍。吳越青山千萬重，揀箇鉢囊何處挂。娘生兩眼驀然開，方信山僧真可駡。
送印空書記 釋月磵  庐山
一印印空來點窄，三賢十聖那可測。匡廬萬疊雲錦鄉，鄱湖萬頃水精國。篆文見得甚分明，元是一字不著畫。拍來號令人與天，頓教古道長顔色。我應隔江，合十聲嘖。
送僧 釋月磵 
摘楊花，摘楊花，唵摩尼吽㗶吒。便恁麽會已是錯，不恁麽會尤更差。一回撞著無面目老骨檛，方知元不在天涯。
送圓侍者 釋月磵 
香林侍雲門，閲十八寒暑。剛把野狐涎，涴却所衣褚。汝侍吾筆硯，我元無一語。乃以羊角峰，蘸竭東湖水。學本無止法，猶海深無底。斥鷃從卑飛，大鵬九萬里。
送付藏主 釋月磵  庐山
老我無堪涉世艱，鬢毛新糝雪霜斑。有人來自廬山中，眼如點漆音如鐘。銜袖出新卷，兩眼驚且眩。方知親自香溪哥室來，老婆心切言詼詼。三世諸佛一口吞，一大藏教徹底翻。叢林鄉社有此俊邁之英才，我輩可老可死無餘懷。
印月 釋月磵 
性海湛如，心月皎如。水與月融，月與水攝。水月交光，印文呈露。山河大地，萬象森羅。一印印定，虛徹洞明。廓兮烱兮，以證來觀。
送福上人 釋月磵 
禪欲參兮道欲學，莫負娘生一雙脚。培塿不足登，蹄涔應易涸。觀水須觀百千溟渤之鉅海，登山須登萬丈嵩華之喬嶽。高高高無極，深深深無底。一回見得親，冥鴻千萬里。
正秀行脚 釋月磵 
長老小師不參禪，只爲尋常見得慣。汝今別我要行脚，與汝謾說箇公案。我亦黄龍長老兒，少年發志大猶低。一筇行徧半天下，要勘諸方老古錐。發足仍發勇猛志，莫把參禪當容易。只今諸老若晨星，半人所在亦須至。山僧年老已心孤，那堪送汝更寫偈。出門步步好爲人，九萬里程一鵬翅。
進無止 釋月磵 
灼然大道如大海，浩無涯涘深無底。摐摐萬有資之生，生生不已由茲始。飲者大小隨所量，隨量滿足皆厭喜。有人直欲探其源，得其源矣進無止。若從涓滴識全潮，方信萬波元一水。
達此宗 釋月磵 
若論此道若須彌，根四部洲高無極。日月循環無晝夜，毗嵐縱作無變易。欲達此宗須造顛，徧參閩楚幾山碧。一回見得親，萬疊巍峨只卷石。
雕匠羌若正 釋月磵 
古汗有敏匠，能作諸佛像。有相皆是妄，無相之中有真相。
德詳大師禮補陀五臺 釋月磵 
五臺峩峩五雲裏，補陀峩峩東海底。大士元不在其中，誤賺平人知幾幾。江南吳越諸導師，短偈長篇費言語。老僧有語寫不得，一再殷勤奉勸汝。若論觀音與曼殊，盡恒沙界無不是。灼然端的要見渠，不用千里與萬里。只消著眼未生前，面目堂堂即自己。
竹隠 釋月磵 
香嚴去溈阜，欲南陽種竹。片瓦太無端，等閑相擊觸。累及忘所知，嘉名受污辱。有人今効尤，千頃種寒玉。澹然冰霜中，歲晚樂幽獨。慎勿輕擊著，清風自然足。
送善禪人 釋月磵 
學道如牧牛，尋牛須訪跡。牛既已純熟，牧乃便省力。靠壁舊烏藤，一朝生兩翼。天地豈不大，去當六月息。
送瑊侍者 釋月磵 
有佛處不得住，斗門硬閘。無佛處急走過，攔江鐵網。趙州立者兩重關，致使學者欲去被去礙，欲住被住礙。無自由分，伶利衲僧。拶得透，跳得出，方爲慶快。雖然，更須知五里單牌，十里雙堠始得。
送僧 釋月磵 
勇猛發心要行脚，莫把光陰空費却。青山綠水眼中塵，梵語唐言皆毒藥。瞥轉機先親見徹，萬里秋空飛一鶚。
淵侍者歸天童西岩和尚塔所 釋月磵 
堂堂幻智翁，爲宋鉅魔孽。我昔誤見之，痛棒打得折。冷地驀思量，有屈無處雪。淵也長庚來，言侰曾不滅。幻出窣堵波，黄金充一國。村草步頭草，香風春茁茁。有語遠寄將，捻鼻消一咄。
送竺源合侍者 釋月磵 
佛道實幽遠，未易可窺測。著眼朕非先，猶鬲恒沙國。一切俱放下，百不會不知。只在鼻笑頭，元不鬲絲厘。吾道今如何，秋風落葉多。滿手握春風，吹醒冰霜柯。
送則自然書記 釋月磵 
老來不寫送行語，送子不可無一句。幾回特地費思量，有句可寫難寫意。從上佛與祖，別無可指示。只要息心仍息念，牆壁木偶恰相似。驀然見得親，不負出家志。茫茫日月去如飛，轉得眼來老已至。當思祖道重千鈞，凜如一髮孰可寄。釣雪磯頭瞠老眼，秋空萬里孤鴻遠。
送舜禪往廬山 釋月磵  庐山
行脚須具行脚眼，當以前輩爲標格。近來叢席說廬山，禪子競趨不吳越。汝今直往虎侯溪，一香三拜依位立。棒如雨點打將來，當下知歸方是行脚事云畢。
宗藏主之吳越 釋月磵 
嫋嫋春風軟，點點春山遠。如來禪與祖師意，滿眼滿耳無不是。短筇撥著南北峰，錢塘萬頃寒濤舂。一笑歸去來，雲中五老笑顔開。
送曇昱姪禮拜浄慈愚極老叔 釋月磵 
汝今別我去行脚，聽我殷勤重告汝。人身難得今已得，直須著意明自己。只今叢林未寂寥，四海一翁老愚叔。惠日峯前九拜時，照顧粗拳當面築。白髮盈顛七十翁，期汝有成志超越。爲報江海幾故人，晚年富貴一磯雪。
送辨藏主 釋月磵 
老眼正昏明，喜見哥寧馨。吐語{釒得}璆玕，秀發禪林英。斯道猶大厦，頹焉欲傾阤。獨支期敏手，毋擅立壑美。大鵬一擧九萬里。
珍維那歸徑山就簡虎岩和尚 釋月磵 
水雲相望楚與吳，三年不作問安書。英英禪子來岩邊，爲我細說岩平安。但言倒握無形棒，若佛若祖難近傍。煩寄一語休拍盲，本來無佛無衆生。不妨借取腕頭力，永爲大地人知識。
禮仗錫巳禪師塔 釋月磵 
吞却七峰無寸土，灼然無地著屍骸。不知當日誰閑管，剛把虛空掘窖埋。
禮思大禪師塔 釋月磵 
巋然七十二峰秀，靈骨溫溫色尚新。我若等閑開坐具，阿師無地著渾身。
禮楊岐禪師塔 釋月磵 
正脈如今一綫微，不堪惆悵淚交頤。冷雲深沒楚山頂，全體當年縮項時。
悼霍山 釋月磵 
老倒霍山無頼吒，妙高峰頂恣拋沙。大開死口凌霄上，又是一番重退牙。
懶瓚岩 釋月磵 
天子親頒字十行，難徵老子起岩房。只將牛糞星兒火，煨得蹲鴟萬古香。
石屏塔 釋月磵 
曾分定石竺峰前，回首秋風三十年。漠漠吳天自空闊，老猿和雨哭蒼煙。
石林塔 釋月磵  西湖
雲寒窣堵玉稜層，自酹西湖一勺清。老舌熾然無慈在，錢塘潮撼宋王城。
禮黄龍先師塔 釋月磵 
鈍鍬攪動蒼龍窟，浪激波騰海嶽昏。一笑不知深問訊，先師靈骨儼然存。
浙中象外諸友寄新作 釋月磵 
肝膽重重楚越分，別來不願見諸君。那知熟血重相噴，涴却三千里水雲。
懷徑山諸友 釋月磵  衡山
十年交結幾冤憎，別後誰能記姓名。遥想瞎馿成大隊，挹南嶽又望東溟。
謝無文惠書不至 釋月磵 
一幅無文倍息全，無端流落水雲邊。秋空雁字重書出，頓首分明到不宣。
田叟 釋月磵 
半畝春風箇钁頭，通身泥水不曾休。布成荆棘參天了，老子今年大有秋。
斗山 釋月磵 
四角量來四極同，乾坤大地在其中。鰕兒沒興跳得出，衝破須百萬重。
賀廬山羅漢老子 釋月磵  庐山
說法聲如動地雷，小南鋪席又重開。成羣引得獃尊者，遠遠也從高麗來。
悼無文和尚 釋月磵 
玉几深深結死冤，錯傳一印漫無文。春雷轟破轟不破，盡盡江天飛暮雲。
玉崖朝京歸住天池 釋月磵  庐山
天上明光四度登，古今屈措幾人曾。放光近向廬山頂，莫謂文殊夜放燈。
送仁姪 釋月磵 
惡業相從十五年，未嘗蹉口教參禪。而今年老心孤甚，三十烏藤趁上船。
南侍者往送乃師朝京 釋月磵 
阿師北去朝金闕，款語丁寧子一回。京洛春風無限好，我寬襟袖裹將來。
法相習兄小室在黄金山下 釋月磵 
人間萬事不如閑，湖海歸來緊著關。自笑一生貧不盡，黄金推作屋頭山。
寄和寅知客來韻 釋月磵 
老來懷抱轉難平，棒下全無舐犢情。尚有一分慈憫處，教人只向棘中行。
萬杉東源和尚塔 釋月磵  庐山
活葬東風百草源，只因錯會祖師禪。十千古木匡廬頂，一一枝頭啼杜鵑。
送僧歸金陵白蓮菴 釋月磵 
石頭城裏屋三椽，滿屋清香是白蓮。皎潔一心何所似，夜深淮水月初圓。
摘茶 釋月磵 
拚雙赤手入叢林，要覓春風一寸心。但覺爪牙歸掌握，不知煙霧濕衣襟。
蓮社題經薦孤魂 釋月磵 
一卷百千萬億卷，普使幽冥趨浄方。越水東邊明月夜，白蓮朵朵晉時香。
贈髮匠 釋月磵 
年來頓覺髮如絲，多少傍人笑老癡。妙手不須頻摘剃，幾人得到白頭時。
多寶寺 釋月磵 
千澗碧流寒漱玉，萬山黄葉冷摇金。若言即此見多寶，猿叫嶽雲深更深。
羅漢浮杯圖 釋月磵 
神通妙用無些子，踏破滄溟幾處潮。箇箇脚跟學逼逼，老僧無暇舉藤條。
血書金剛經 釋月磵 
娘生指上血一滴，染盡給孤園裏花。三十二枝春盎盎，不知香藹幾恒沙。
天童四威儀  其一 釋月磵 
行，無端失脚墮深坑。轉得步，笑倒更幽亭。
天童四威儀  其二 釋月磵 
住，一身貧到無貧處。有誰知，狎鷗并宿鷺。
天童四威儀  其三 釋月磵 
坐，却被蒲團先識破。松作聲，元是微風過。
天童四威儀  其四 釋月磵 
卧，太白一峰枕頭大。伸雙脚，虛空俱踏破。
仁侍者往浙 釋月磵 
痛把山藤手自鞭，啣冤又上浙江船。東湖佛法無多子，莫打諸方肋下拳。
送屷侍者見雪岩 釋月磵 
仰山作夢夢未醒，噡語如今轉更喬。識得渠儂窮伎倆，跨門先倒用藤條。
送富侍者入京 釋月磵 
灼然要敵王公富，捱到無錐卓地時。萬里秋空雙眼豁，不知身在御樓西。
贈弋陽剪剃祝詠 釋月磵 
端的洪爐百煉鋼，雙收雙放凜寒霜。這些柄欛捻得定，要截諸方短與長。
定山 釋月磵 
諸緣外息心無喘，墮在那伽那一機。蹉口一回輕噫欠，疾雷轟破五須彌。
北海 釋月磵 
謾將折筯探源流，直到俱盧窮盡頭。端的這回親見徹，百千溟渤一浮漚。
送琇上人 釋月磵  庐山
楖栗橫肩犯曉寒，倚天青即是廬山。上人幸有娘生脚，直到高高頂𩕳間。
掬月 釋月磵 
等閑𢬵取娘生手，萬浪中間攪一回。拶得清波無透路，玉蟾輥入掌中來。
梅山 釋月磵 
午夜寒香汎翠微，橫斜影裏立孤危。看他垂手爲人處，放下懸屋第一枝。
寄呈西巖和尚 釋月磵 
玲瓏岩下憶辭師，軟語丁寧歸莫遲。昨夜春堂轟霹靂，分明一喝再參時。
湖東廟化元霄 釋月磵 
樓臺鬲岸沸笙簫，萬斛金蓮撒碧霄。湖水東邊楊柳樹，也開青眼看元霄。
送遜禪人 釋月磵 
楚天空闊鴈橫秋，揚示二千年話頭。閃電光中如不薦，滿蓬烟雨上孤舟。
贈刀鑷 釋月磵 
如星冏冏瞭雙眸，妙處工夫少與儔。捏定這些真柄霸，衲僧那箇不低頭。
送恢侍者 釋月磵  庐山
覓安心法沒來由，獃立庭前雪到腰。祇好別行條活路，看廬山看浙江潮。
無相和尚塔 釋月磵 
怒霆轟耳記曾呼，充塞乾坤恨未除。將謂阿師無實相，春風萬疊峙康廬。
天池資勝庵 釋月磵 
萬箇篔簹带雪青，一庵猶自揭唐名。道人心欲留雲住，寬著儼問屋數楹。
天池半雲亭 釋月磵 
脚頭步步躡雲梯，到此須知恰半之。絕頂欲觀天地闊，不妨款款策藤枝。
寄保壽心鏡 釋月磵 
保壽當年不渡河，箇般檐板誤人多。勸君賸買草鞋好，彈雀何曾只就窠。
枯山 釋月磵 
點點寒飆振槁枝，翠微重疊凍雲垂。春風萬斛呼不醒，別嶂一聲啼子規。
雪溪塔 釋月磵 
六月炎天飛片雪，山河大地冷凄凄。三年祇道消融盡，凍合侯家水一溪。
寄浄慈愚極老叔 釋月磵 
見說翁翁老更顛，爲人單只用粗拳。近來發得無明甚，打破虛空沒半邊。
送俊侍者 釋月磵 
爺看千丈巖前瀑，頂雪遥應瀑雪同。石虎溪邊傾石耳，要聽鐵錫響寒空。
淵侍者自幻智塔所來就見翠岩木翁 釋月磵 
人從村草步頭來，毒氣經年不受埋。散作西山千嶂雨，毒花毒果幾根荄。
送肅庵長老歸北 釋月磵 
倒跨金獅別五臺，峨嵋廬嶽眼中埃。袖藏小白花歸去，人道親提東海來。
建育王塔 釋月磵 
越水新營窣堵波，與他玉几不爭多。從今客路三千里，又累奔馳劉薩訶。
新僧堂 釋月磵 
薦福重開地獄門，要從衲子結生冤。若還將脇沾他席，熱鐵燒身又一番。
番陽大浸 釋月磵 
本來清浄無一物，大地山河忽渺瀰。童子不須拋瓦礫，老僧定觀正斯時。
磯亭 釋月磵 
一亭新立雪磯頭，漫向空中拋直鉤。幾度無風浮子動，老僧終是懶擡眸。
道者化栽樹 釋月磵 
倒握仰山鍬在手，掀翻大地覓知音。縱饒濟北陰凉樹，入土也須三尺深。
送鵝湖鋔侍者 釋月磵 
笑穿無耳破芒鞋，賜得高低百丈摧。月磵有拳當贈汝，只今忙甚別時來。
聖旨看藏經 釋月磵 
於一微塵出此經，萬象森羅著眼聽。殷殷春雷撼天地，同是三呼萬歲聲。
送人 釋月磵 
青山立玉水粘䒶，祖意明明在目前。短堠長亭何所許，處處春風啼杜鵑。
寄天童日東岩 釋月磵 
村草步頭草幾深，從教埋沒祖師心。也應曾不著眼覷，覷著還應恨拍襟。
題可長老壽塔 釋月磵 
汝今未老早安排，窣堵波從此地開。勝處笑曾舒老眼，好一矗矗送青來。
謙侍者之天童 釋月磵 
長庚峰頂展炊巾，白日青天海岳昏。痛棒當機連架打，低聲道我是師孫。
送才首座  其一 釋月磵 
冤家別去幸相疎，不擬重來膽氣粗。三十烏藤不輕恕，也知年老覺心孤。
送才首座  其二 釋月磵 
海國山山叫子規，不知何處卸征衣。拳頭自是娘生底，莫向諸方肋下揮。
天童化五鳳樓 釋月磵 
太白峩峩峙碧霄，百千諸佛欠遮頭。願君施五鳳樓手，成我山中五鳳樓。
順維那歸仰山 釋月磵 
近日傳聞小釋迦，恣施瞎棒與盲枷。再參通我一轉語，春至山山桃自花。
送住禪人歸疏山 釋月磵 
住住住，眨眼白雲飛去。杜鵑聲在最高處，春風花滿甜桃樹。
送親宗古住西山崇報  其一 釋月磵 
滿天花雨忽毿毿，定起閑將鼻觀參。却是西山山下寺，古薇枝上綻優曇。
送親宗古住西山崇報  其二 釋月磵 
法道如今危未危，老眸近覺淚霑頤。期君硬著腕頭力，一髮千鈞在此時。
中道者 釋月磵 
笑問殷勤求底事，却言近離古杭州。開口便作佛法會，老來無力舉藤條。
仙禪人 釋月磵 
一人半人之所在，吳越從頭驗一回。三尺炊巾襟袖裏，向人只道看山氣。
寂林 釋月磵 
我國從來本晏然，蕭條活計自忘年。無端一陣微風過，萬樹蒼松競說玄。
鏡清塔 釋月磵 
阿師活葬此江臯，障却錢塘幾度潮。可是髑髏乾不盡，蛙聲依舊響春宵。
東黄龍雪村 釋月磵 
一別龍峰五十年，堪嗟塵世事茫然。門前舊日長松樹，恨殺春風啼杜鵑。
書明月山房 釋月磵 
猗歟大塊中，有此赤肉團。曾無生與死，從渠暑復寒。熾然常說法，風動萬琅玕。了然無一物，滿目是青山。以幻觀吾幻，以閑樂吾閑。世態自消長，日月長循環。
出山相贊 釋月磵 
正覺山中與麽來，慚惺滿面是塵埃。未曾空却衆生界，添得人間一禍胎。
達磨贊 釋月磵 
開口觸著梁王諱，擧步踏翻揚子江。比似者般底麤行，西天東土更無雙。
觀音贊  其一 釋月磵 
蒙却頭，入正定。定眼忽開，有何所證。楊柳枝頭春雨暝。
觀音贊  其二 釋月磵 
抱膝坐盤陀，以耳觀無礙。一匊悲心海樣深，何時空却衆日界。
布袋贊  其一 釋月磵 
曲江磯頭，奉化縣裏。拖潑囊落落魄魄，剛道一生歡喜。不知月在雲中笑你。
布袋贊  其二 釋月磵 
無端拋却率陀天，奉化江頭恣掣顛。拄杖奪來還痛與，我儂要結下生緣。
寒山贊 釋月磵 
山河大地，猶一點埃。面前掃却，背後成堆。獃，獃。
拾得贊 釋月磵 
台雲萬丈，猶一菜滓。收拾筒中，如金自誇。差，差。
豐干指虎與閭丘說贊 釋月磵 
所指是何物，所說是何言。心毒不如口毒，合成生死深冤。閭丘老，惜尊拳。
寒山拾得贊 釋月磵 
忘却自家心，却指天邊月。更言無物比倫，分明話作兩橛。生苕菷，何不摵。
朝陽贊 釋月磵 
渾無針劄處，爲君道線路。夜半三足烏，飛上珊瑚樹。
對月贊 釋月磵 
白白是脫空，剛言標月指。便恁麽回向，墮佗光影裏。
贊羅漢共一軸 釋月磵  衡山
成群作隊，指東話西。造妖捏怪，誑惑愚癡。神通妙用有誰知，天台月皎，南嶽雲垂。
贊豐干寒拾虎四睡圖 釋月磵 
虎依人，人靠虎，一物我忘亦汝，肚裏各自惺惺。且作團打覺睡，誰管人間今與古。
贊童科安醫師 釋月磵 
惟吾一指，造大極玄。視天下人，咸若小兒。起膏肓疾，猶談笑然。貌可丹青，玄孰傳焉。
崇寧可長老請贊 釋月磵 
參無所參，悟無所悟。空手捏雙拳，要起破沙盆。門戶用盡拍盲，少喜多怒。也有一分長，甜瓜生苦瓠。
崇報洪長老請贊 釋月磵 
跳出黄龍三重關，撞破天童生鐵網。量太虛空爲十尺，秤須彌山作八兩。信緣隨處住院，爲人處惟拳與掌，當機佛祖難近傍。粗行拍盲，盡直北直南數來，更無此樣。崇報切自知機，莫學渠儂箇伎倆。
印甥請贊 釋月磵 
行脚見淳祐諸老，住院歷南北兩朝。不守黄龍活業，不傳太白箕裘。爲人處慣向弓弦上結絲，橫機時每於險處斷橋。設出古老文章，解教夫子咂舌。擧示杜撰提唱，剛要達磨點頭。長處全無，拙處偏優。是爲楊岐十一世孫月磵比丘。
家兄同幀壽容 釋月磵 
有髮兮誰兄，無髮兮誰弟。不說道與禪，不談仁與義。澹然相對各成翁，誰管兩朝經亂治。丹青寫出付昇彪，大似空中插標記。
景德遂長老請贊 釋月磵 
禪學全無拍盲，第一住山活計。竹篦三尺，怒發時鞭得虛空粉碎，編辟時拶得石人腦裂。更有一般沒思忖處，陳年破砂盆，却要向景德鎮裏重新燒出。從頭至尾數來，大元國裏長老，烈烈挈挈無如你。
崇都寺請贊 釋月磵 
貌若寬閑，性尤剛急。不以佛法當人情，不以慈悲爲利益。爲人處熱喝嗔拳，雪霜中有春消息。正崇爲子却孝順，見斧擔重重添石。
源侍者請贊 釋月磵 
渠似我，我似渠。子相似，恰相如如處。畢竟何如，甜瓜生得苦葫蘆。
崇勝東源長老請贊 釋月磵 
蒼苔裹枯松，白雲抱幽石。面目儼然□，易見還難識。臨濟未是白拈賊。
薦福魯山長老請贊 釋月磵 
大江以東非生緣，大江以西非受經。行脚見宋朝三十七員惡知識，末後撞入天童布絲網裏。折倒平生，視佛祖若大寇讎，視衲僧若大冤憎。五處住山，百無一能。無補宗教，不上傳燈。効尤佛照授秀岩之法席，魯山其克荷負，而道德深愧乎五宿觀堂之老僧。誰費丹青，點涴太清。只好釣雪磯頭，終朝笑看遠山青。
隠靜空巖長老請贊 釋月磵 
受經黄龍，而不以爲家。親見天童，而不傳其道。生宋紹定，閲七十曆，有雪盈顛。住番薦福，踰二十年，無功可考。以棒喝結衲子深冤，以懶拙當人間至寶。隠靜無端，憑妙峯邈出，類焉個枯橋。似者般無禪無道無能爲底長老，盡直北直南何處討。
旌德道中即事 汪夢斗 
天氣才晴便不同，輕輕拂面有和風。溪邊春事關心處，楊柳深青杏淺紅。
涇縣琴臺 汪夢斗 
石臺突兀倚晴空，一带春江瀉玉虹。千古佳名喚行客，騎魚何處訪琴公。
當途道中社 汪夢斗 
鵲信占新霽，朝暾起樹東。春衫欺客冷，社甕憶鄉紅。溪長杏花水，路蒸蘭草風。午餐羹枸杞，扶弱有神功。
過江陵鎮登秦申王墳讀决策元功精忠粹德碑文有感近事而賦 汪夢斗 
力成和議得休兵，痛駡猶煩諸老生。拘執行人招覆滅，幸逃誅死罰殊輕。
金陵上王煥卿提刑 汪夢斗 
英蕩觀風下帝旁，六條察吏立臺霜。中原自古聞王猛，一道而今有范滂。園館日和歸燕樂，江城春透露桃香。公餘無限離騷興，故許吟人拜下牀。
奧屯周卿提刑去年巡歷績溪回日有詩留別今依韻和呈 汪夢斗 
皇華曾爲歙山留，笑殺揚人汎汎舟。偶話後天非定位，懸知此輩固清流。一燈雪屋蟲聲細，疋馬晴川草色秋。倚杖儒宮橋下水，夢魂須憶舊來遊。
金陵僦舟渡江至儀真登陸  其一 汪夢斗 
風冷知日落，水寬得天多。金陵懷古句，絕唱是西河。
金陵僦舟渡江至儀真登陸  其二 汪夢斗 
寒波白似面，遠岫劣於眉。江上無多作，淮南正要詩。
金陵僦舟渡江至儀真登陸  其三 汪夢斗 
事以詩書立，國惟仁義昌。當年衣带水，元不管興亡。
金陵僦舟渡江至儀真登陸  其四 汪夢斗 
舟人忽驚問，春事已平分。江水浸鈎月，晴空橫疋雲。
金陵僦舟渡江至儀真登陸  其五 汪夢斗 
風順帆心飽，潮平棹尾收。擁書人自卧，一息到真州。
金陵僦舟渡江至儀真登陸  其六 汪夢斗 
天圍春漲闊，水展夕陽紅。已是淮南客，常吟江左風。
清明 汪夢斗  长江
他鄉逢冷食，故國隔長江。薄雨膏猶膩，落紅香滿腔。客遊如夢醒，愁事被春降。正說揚州鶴，俄來雪一雙。
枕上漫成 汪夢斗  长江
偶涉長江向北來，時寒江北較花遲。一春十日九風雨，百歲半生多別離。佛剎疎鐘催客睡，酒樓戲鼓撓人詩。幽燕尚在黄雲外，僂指何時是到期。
次韻陳孝先制機論學 汪夢斗 
詞章記覽固虛文，兀坐枯禪亦異聞。萬事當如爐上雪，一心莫起鏡中雲。知行互進方爲學，理欲相參及早分。吾道但從平實看，求之空寂便紛紜。
寶應城北門外登崖散步 汪夢斗 
夾道繁陰千步强，支筇聊當踏春陽。野花不識興亡事，故故撩人爲送香。
山陽寄陳月觀 汪夢斗 
匆匆分手向天涯，便憶高齋聚首時。繞榻圖書春睡醒，一燈風雨夜談遲。幽州此去三千里，行客當歸六月期。窗枕那堪秋思澹，瀹茶細與說相思。
風帆夜汎清河 汪夢斗 
風飽晴川十幅蒲，月明乘興泛玻璃。舟人生路須加謹，却道今非比舊時。
舟次比屋 汪夢斗 
當年圖上看中原，欲渡長淮夢斷魂。今日絕淮載詩去，輕舟已自入桃源。
桃園縣過雀杼鎮即事 汪夢斗 
草舍三家市，蘆林半里城。灘乾去船澀，溪浄露沙明。鳥跡不見過，蚌胎隨處生。水心石人立，遥望似相迎。
舟中與安道手談遣日 汪夢斗 
日長消困共枰棋，適興何須苦用機。舟窄不妨眠對局，暑輕已覺汗沾衣。身如禪定一榻上，心似遊絲千里飛。何似清吟發天籟，精神疎暢肉生肥。
夜泊宿遷上流 汪夢斗 
舊國當年闊，暑風今日生。舟回溪幾曲，人卧月三更。
下邳永豐橋舟過其下有感 汪夢斗 
博浪沙中擊副車，却來跪履受編書。欲從圯上尋黄石，今有何人孺子如。
呂梁洪讀宣和碑 汪夢斗 
水落石多舟去遲，亂河西渡讀殘碑。三亭二閘依然在，那得安流似舊時。
彭城有感 汪夢斗 
河邊不見舊黄樓，綠暗荒城四月秋。風捲黄沙塵拂面，有人尚憶老坡不。
弔后山 汪夢斗 
生平不肯見王公，蒙被清吟道自尊。寂寞彭城非昔比，風流何處覓曾孫。
夜宿黄河 汪夢斗 
輕舟自挽上危灘，不見黄河古水津。天上三更下弦月，夢中萬里異鄉魂。苦無濁酒澆勞役，喜有清飆濯暑袢。曉起掀篷明望眼，蹇馿載鵲過前村。
沛縣道中 汪夢斗 
謾著青鞵過小灣，偶然清暑變輕寒。山行却似江南景，更有羣鵝浴碧瀾。
漢高祖歌風臺 汪夢斗 
擊筑長歌意始真，斬蛇元是感鄉人。大風不起人非昔，臺下滔滔泗水春。
沛城北有伍員廟碑露立荒郊有感 汪夢斗 
吳若未亡齊未寒，辭人微意寓毫端。當時借爲胥祠發，似誚諸人訃契丹。
東行魚臺縣界初聞鶑 汪夢斗 
新綠陰陰夏氣清，犢車穿入別村行。家山今隔幾千里，始聽春鶑第一聲。
登魚臺讀唐梁至金人碑有感 汪夢斗 
石臺突兀鎮荒雲，廢寺淒涼石有文。魯國遺風無彷彿，矢魚以後幾紛紛。
明發魚臺至古城或云即舊濟州未詳 汪夢斗 
箕斗澄暉缺月升，茅花夾轂雪中行。曉風凜凜寒城冷，濠裏荷錢無數生。
車行濟州道中即事 汪夢斗 
客裏休歌行路難，未容歸夢繞江南。荆筐蔽弩人媒雉，桃葉懸門女飯蠶。故國山河今尚在，殘春道路暑先酣。新詩收拾中州事，歸與鄉人細細談。
汶上縣西門外有梁王彥章廟金人泰和中重修廟記存 汪夢斗 
鐵鎗戰死後梁時，消得金人爲葺祠。近歲江頭幾符節，過來須也讀殘碑。
東平府登飛雲樓啜茶 汪夢斗 
過樓懶上最高梯，爲愛茶香試上嬉。簷外衆山供遠碧，却思鄉景下樓遲。
道過茌平縣感馬周事 汪夢斗 
卧駕馿車入博州，青山淡淡夕陽愁。翻思故國今何在，枉抱忠肝似馬周。
高唐州戲作 汪夢斗 
錯賦巫山十二峯，西南與北偶名同。便饒真是陽臺路，行雨才收夢亦空。
道中不見山水 汪夢斗 
有山無水山枯槁，有水無山水汗漫。此處無山亦無水，風砂捲地鼻生酸。
過御河有感 汪夢斗 
轉漕東南由汴力，此河今日力猶多。隋疲民力亡天下，却爲他人浚兩河。
景州道中 汪夢斗 
驛路車聲軟，斜暉雨脚收。柳陰家曉鵲，桑椹醉春鳩。
雄州北城外過白溝河 汪夢斗 
手斧當年自畫河，聖人微意不求多。如何王蔡忘前事，可謂貪他却著他。
道中渴水 汪夢斗 
轆轤無處汲甘泉，惱得相如肺疾生。憶著江南山裏路，時時一酌骨毛清。
曉入涿州界看太行山 汪夢斗 
曉風刮骨似嚴寒，漠漠吹沙塞鼻關。卧入范陽元不覺，醒來忽見太行山。
連日曉行就車擁衾不得卧 汪夢斗 
處處風吹碧草生，流星時渡絳河明。上車却欲補殘睡，無數樹陰啼亂鶑。
宛平道中即事 汪夢斗 
驚心卵石礙，劈面老沙吹。越見天闊處，不見雲盡期。
入都門漫賦 汪夢斗 
粉圍萬雉拱宸居，新邑由來草創初。省署朝衣雜貍鼠，市廛人跡混龍魚。望時已近行難到，在處皆寬住似疎。草舞南風半黄碧，客窗幽坐恰便書。
簡鄉人丘同知舜臣 汪夢斗 
不愛一身死，以全千里生。羣言更廉潔，此事甚分明。心白天應見，官卑自莫爭。于公厚陰德，尚欲子孫榮。
見禮部尚書謝公昌言 汪夢斗 
曾將鴻筆冠羣英，自是峨眉第一人。執志只期東海死，傷心老作北朝臣。叔孫入漢儀方制，箕子歸周範已陳。□□□□□□□，正須自愛不貲身。
經行舊城過宣聖廟欲看石鼓不得入 汪夢斗 
牆院人家少市聲，高槐古柳綠初新。陰雲猶閣西山雨，城郭常吹東海塵。杏頰簪花紅照樹，蟲絲羅巷晝窺人。岐陽石鼓無由見，深鎖儒宮碧草春。
端午 汪夢斗 
辜負昌陽酒一盃，異鄉節物苦相催。榴花未見已夏半，梅子空黄無雨來。下士蜀皇不復産，愛君屈子有餘哀。江南儘自多魚米，好趁凉風及早回。
無題  其一 汪夢斗 
磵邊竹樹絕幽香，燕坐雲根寫洞章。馬上行人重回首，只知草軟卧牛羊。
無題  其二 汪夢斗 
海風吹上一天秋，獨卧扁舟自在流。傾盡酒壺人已醉，却橫長笛荻花洲。
上趙簽推  其一 汪夢斗 
名父由來産哲兒，一門忠孝藹芳菲。自從藩府馳朱轂，久缺庭闈戲綵衣。兵筦少淹當遂相，樊川已得未容歸。魯公居外周公內，清夜相思魂夢飛。
上趙簽推  其二 汪夢斗 
我本郎君屬部民，今朝堂上拜靈樁。閑閑而後無名手，寂寂之餘有此人。千里家書常訓子，一言心事在褆身。仙翁若問吾州政，萬碧樓空不染塵。
富春方史君萬里與之別七年矣離亂之後不意得聚首於此一見道舊有感  其一 汪夢斗 
兩邊髯鬢雪交明，一笑何期在客京。此會向來隨是夢，相逢喜定却還驚。清吟自足配嚴瀨，狂語常憂沈石城。我定先還故山去，先生恰有北燕行。
富春方史君萬里與之別七年矣離亂之後不意得聚首於此一見道舊有感  其二 汪夢斗 
少年紅燭照銀巵，頗憶沙河共客衣。今說宣威麟可佩，爭如華表鶴來歸。秋香歙浦秔先熟，春早祁山筍更肥。茗飲蕭齋客見過，舊遊談麈雪霏霏。
富春方史君萬里與之別七年矣離亂之後不意得聚首於此一見道舊有感  其三 汪夢斗 
衣冠屈辱但長吁，爲笑吾徒事業迂。無救於亡焉用相，不知所任正非儒。天初生摯意有謂，人獨存箕道未孤。迓續斯文難別諉，願弘正學福寰區。
暑中 汪夢斗 
謾說江南暑鬰蒸，渠知此處烈於焚。團蠅對面如樓子，蠆蚤侵肌似錦文。病瘦带圍寬一尺，事荒才思退三分。夢魂自有清凉處，還看冰衣水皺裙。
書感 汪夢斗 
驅馳萬里且歸休，三十餘年只漫遊。已死舒何叫不起，霜松雪桂一山秋。
丘舜臣遣人還鄉托以家書時六月望因走筆寄主學胡君及士招學正諸同舍 汪夢斗 
夢亦何曾渡白溝，今朝却作等閒遊。橫雲鶴倦性猶野，嘶雨蟬哀信已秋。此事欲知詩儘有，西園才說肺先浮。歸途亦及中秋月，乘興同登何處樓。
安道改授休寧尹令郎仲坦祁門尹再成小詩 汪夢斗 
父子雙飛對對鳬，弦歌聲接倚州閭。身同華表歸家鶴，壽介庭闈潑甕蛆。薯斸率山寒玉挺，筍披閶水小犀株。羹餘親釜應分餉，爲攪饑腸幾卷書。
城中將相第宅樹之以木殊多茂盛因憶家園有賦 汪夢斗 
屋頭花竹已成林，奪與燕山萬里心。帝里雖云多勝宅，何須底事覓清陰。
七月五夜枕上漫作悲秋一首時痔下猶未愈 汪夢斗 
楚客悲秋已自愁，況於客病事悠悠。金燈對我吟清夜，苔研賺人空白頭。猶許存名參釋老，那知有道本伊周。風翻木葉露初下，笑指家林歸去休。
巧節 汪夢斗 
新凉遡晚風，一笑偶相同。有景如荒野，無雲障太空。涓涓渠水綠，樹樹蓼花紅。星會俄已過，風光歎轉蓬。
羈燕四十餘日歸興殊切口占賦歸  其一 汪夢斗 
朝來收拾掛風蒲，肯效當年賤丈夫。尚有耕廬寄汾曲，豈無卜肆在成都。荷移凉意歸紅蓼，竹讓秋聲與碧梧。寂寞南朝亡國恨，當時爲不用真儒。
羈燕四十餘日歸興殊切口占賦歸  其二 汪夢斗 
水畔斜陽萬馬行，柳邊殘雨一蟬鳴。催人老去何忙甚，覺我新來太瘦生。不死雖然如管仲，有生終是愧淵明。商飆愈緊歸心切，莫把詩書博惡名。
羈燕四十餘日歸興殊切口占賦歸  其三 汪夢斗 
士節陵夷久可憐，謂宜作氣一時伸。恰求諤諤廷中辯，亦似厭厭泉下人。身死首陽名不死，家貧陋巷道非貧。世推五運今何運，歸去何如老海濱。
羈燕四十餘日歸興殊切口占賦歸  其四 汪夢斗 
三間小屋枕山邊，一縷沈烟謝老天。康節雖貧猶自樂，希夷當亂只高眠。道非日用常行外，心在吾身未有前。歸去重參教透徹，何須更用羨神仙。
羈燕四十餘日歸興殊切口占賦歸  其五 汪夢斗 
身到嬴秦古塞垣，茫茫禹迹故皆存。近來粵客通南貨，舊日燕人祭北門。治極漢唐猶駁雜，功侔禹稷有根源。紀綱法度於何是，歸醉牀頭老瓦盆。
羈燕四十餘日歸興殊切口占賦歸  其六 汪夢斗 
留連荒邸況栖栖，席地跧蹲四體胝。飲量素慳愁對酒，殺機元淺倦招棋。相傳帝統須求正，莫使王風久下衰。歸去林間洗雙眼，暮年要看太平時。
羈燕四十餘日歸興殊切口占賦歸  其七 汪夢斗 
世道茫茫未解憂，新凉行色且歸休。四年擾擾春如夢，五袠駸駸老轉愁。禹貢九州行半矣，周家十亂有人不。浣紗雲冷徽山月，不似林間樂一丘。
羈燕四十餘日歸興殊切口占賦歸  其八 汪夢斗 
商量何必又商量，休笑吾人議論長。事欠剸裁多積壓，心猶疑忌少擔當。無由把袖舒衷憤，空負懸弧射四方。只恐秋風破茅屋，急歸爛賞木犀香。
次韻效都堂薰風詩 汪夢斗 
輕飆鼓入五弦琴，都是重華育物心。唐殿微凉只專嚮，何如四海共清陰。
問候趙簽推 汪夢斗 
龜疇五福屬鴻儒，壽骨清强病應無。要識維摩今示病，當知涑水本來癯。心從空想塵無染，念到忘時氣自蘇。此說雖非儒所道，於中恐亦有工夫。
送江東李宣副之官建鄴 汪夢斗 
田里創殘疚正深，望醫起死息呻吟。神功那用千金藥，妙處都由一寸心。劍外空遺喬木望，江東將有憇棠陰。十分存省新甿了，歸轉洪鈞普作霖。
八月十四夜月食 汪夢斗 
盡日陰雲蔽太虛，夜深却見太陰虧。老天故露妖蟇惡，要索盧仝寸鐵詩。
寄安道 汪夢斗 
世儒多誤入旁門，默坐求心謂道尊。知不兼行無實力，體非有用是空言。窮探天命理爲主，盡得人彜性自存。寄語寒氈分鄭老，待提此話破昏昏。
風起揚埃如天舞 汪夢斗 
卷地飛埃逐曉飆，盤旋曲折勢飄颻。筵前舊說回風舞，今見娉婷楚女腰。
別左司杜郎中 汪夢斗 
相見匆匆即告歸，江南魚米儘堪娛。樹林浩有秋聲老，客路誰憐月影孤。班序自還君富貴，齋居猶著己工夫。他時重會無他說，敢問於仁已近無。
簡楊治中 汪夢斗 
當年北騎壓杭城，奮起渡江尋舊盟。本擬鄭僑成好去，寧知徐鉉播文名。從班真是覺來夢，別駕猶如退步行。上介尚能分閫去，不應班爵獨公輕。
別方萬里  其一 汪夢斗 
異鄉成邂逅，却是受恩深。白雪千絲髮，青山一掬心。夢殘橫老淚，悲極輒高吟。此意都相似，鍾期合鑄金。
別方萬里  其二 汪夢斗 
門外桑乾水，我行君尚留。話長見恨晚，情苦意如秋。此道今垂絕，何人可與謀。臨行重分首，吾教尚多憂。
柯山趙公屢更麾節多在浙東西皆有美政德祐正爲浙東憲入景炎猶爲閩浙招捕今被召入覲從行幕客則吳元鎮與朱景日武博景日向在上庠亦辱識此來所館相去差遠至是出舊城方能報元鎮謁併言別故就訪景日不遇却因得見招捕公蒙謙接元鎮訝其無詩爲贄口占三首奉呈資一笑  其一 汪夢斗 
淒涼路入古神州，況復驅車渡白溝。蜀主未能重造漢，商孫不免亦侯周。九重注想聞猶告，五事開陳動冕旒。耿耿胸中有餘意，西山老碧不勝秋。
柯山趙公屢更麾節多在浙東西皆有美政德祐正爲浙東憲入景炎猶爲閩浙招捕今被召入覲從行幕客則吳元鎮與朱景日武博景日向在上庠亦辱識此來所館相去差遠至是出舊城方能報元鎮謁併言別故就訪景日不遇却因得見招捕公蒙謙接元鎮訝其無詩爲贄口占三首奉呈資一笑  其二 汪夢斗 
遺愛曾留浙水濆，北方正自素相聞。長途賡唱多名筆，舊府賓僚盡富文。往昔知音有吳季，從來難吏是朱雲。聯鑣向闕成嚴覲，拜得恩言定不羣。
柯山趙公屢更麾節多在浙東西皆有美政德祐正爲浙東憲入景炎猶爲閩浙招捕今被召入覲從行幕客則吳元鎮與朱景日武博景日向在上庠亦辱識此來所館相去差遠至是出舊城方能報元鎮謁併言別故就訪景日不遇却因得見招捕公蒙謙接元鎮訝其無詩爲贄口占三首奉呈資一笑  其三 汪夢斗 
當年不得拜前呵，相遇今時可奈何。病骨已愁飛雪早，衰年敢謂見天多。既無上策裨朝論，惟有東還聽壤歌。出處從知元有分，忍言兼善脫槃邁。
上故相留公  其一 汪夢斗 
蒼天有意不能違，行邁心摇賦黍離。弼既遭艱尋罷政，質如在位必遲疑。身逢今日多休問，事在當年偶少思。緣是庚申輕放入，力爭不似甲辰時。
上故相留公  其二 汪夢斗 
明倫一疏筆如椽，痛掃凶邪四海傳。故使北人騎屋望，時聞南面獨班宣。雖言上眷尤濃甚，只著前銜固愴然。舊日恩堂炊已熟，夕陽敗柳奈號蟬。
留示逯雲甫秀才  其一 汪夢斗 
萬里舟車要覓詩，衰年忍負始來時。未成班氏兩京賦，僅見韓山一片碑。歸信正須傳雁帛，秋風不爲憶蓴絲。今朝再渡桑乾水，月朗風清誰繫思。
留示逯雲甫秀才  其二 汪夢斗 
遺山諸老號儒宗，竊與余懷正不同。了得高吟猶小技，窮知實理是全功。生民皆本詩書出，宇宙元包性分中。來此無人同我意，拳拳望子革頹風。
車出范陽界望太行已不見 汪夢斗 
又別太行去，征衫浥淚班。仙游在北岳，騷興滿西山。世換碧如古，雲收意似閒。
雄州回陽柳在城南郝莊有碑 汪夢斗 
敗柳能消藥一圓，鵝黄裊裊復春妍。世間真有回陽事，却道枯骸不解仙。
連日車行風寒 汪夢斗 
不奈淒風透敝裘，高眠車上被蒙頭。自憐病骨生來弱，莫恨客途寒可憂。雅操素持四不出，狂吟且和二宜休。家鄉才喜清無暑，露下芙蓉一院秋。
貝丘道中看王莽所塞黄河舊迹 汪夢斗 
從來四瀆各入海，底事黄河今亂淮。新莽智欲出神禹，坐令四瀆名實乖。
東平道中追思來途 汪夢斗 
去時薰入五絃琴，汶上繁陰暑氣清。寂寞荒村驚葉落，又驅雙轂過龜陰。
九日前一日過東平城中見賣糕有感 汪夢斗 
獵獵霜飆颭菊枝，盤中粉餌趁時炊。承平節物今猶見，却憶劉郎舊欠詩。
汶陽重九 汪夢斗 
燒燈纔了客天涯，秋過重陽未到家。自歎滿梳搔白髮，不堪好酒對黄花。折腰肯使羞元亮，落帽多應罪孟嘉。寂寞汶陽溪上路，寒風拂柳晚陰斜。
濟州至魯橋鎮即事 汪夢斗 
過了潘郎一句詩，塗中風雨尚垂垂。少人耕處地最闊，多日陰時秋更悲。山向近來青淡淡，樹因遠看黑離離。魯橋有水租船去，明眼先朝一片碑。
明發魯橋鎮舟行 汪夢斗 
泗水阻小艇，孤汀恰水生。一炊雲外熟，雙櫂雨中行。衣醭梅天潤，蓬疎臘月清。江南稍有侶，鵲報曉來晴。
舟次耿山喜霽 汪夢斗 
曉來乘雨過留城，屈指徐州一百程。到得耿山程已半，雲收特地放新晴。
向曉風順掛帆 汪夢斗 
頑陰破處見秋空，十幅枯蒲飽晚風。驚得野鳬連族起，蓼花兩岸獻生紅。
睡中過彭城 汪夢斗 
驚殘曉夢語啾啾，頻喚移篙看石頭。已過徐州元不覺，依前不得上黄樓。
重題呂梁洪 汪夢斗 
新安江最險，此險越艱難。亂石紛如錯，涓流曲若環。危爭分寸地，只在折旋間。何似平夷了，輕舟利往還。
月夜舟行晚發呂梁洪下近更餘到雙溝 汪夢斗 
熒起長庚落，霽空秋意寬。水光涵月白，霜氣挾風寒。舟取北爲近，川流泗最安。鴈聲重嘹唳，莫是夜將闌。
舟過桃源至下流近申刻舟人欲取小清河出淮謂可省路四十里既入小清河乘潮亟行舟去如駃次早已至山陽 汪夢斗 
前來不得由捷徑，今日才能據要津。水趁晚潮勢殊順，岸陳秋綠迹相親。因知客路無多日，喜到家時恰小春。曉絕淮流却扶杖，逢人便謂即鄉人。
易舟泛邗溝有懷來塗 汪夢斗 
過得淮來便是家，沿流草樹尚芳華。幽燕回首黄雲外，想見寒風舞雪花。
維揚見陳孝先制機辱授館因呈小詩見意 汪夢斗 
倦客秋帆歸較遲，亦聞采藻魯侯池。不煩下榻眠高士，寧復登樓卧小兒。病菊耐霜癯似我，寒風吹面鬢如絲。君非能出不能處，心事相同因得知。
呈隆興總管王都水友直  其一 汪夢斗 
南朝舊名族，貴盛數諸王。亡國恨何極，餘生計尚長。風流豫章守，人物水曹郎。客裏吟尤苦，秋江卧夕陽。
呈隆興總管王都水友直  其二 汪夢斗 
當日鳳臺下，鹿鳴同著鞭。魚龍既懸絕，鷄犬竟難仙。危葉愁霜病，寒花紛晚妍。幽窗論舊事，客抱固淒然。
揚子橋 汪夢斗 
又撐舴艋下邗溝，霽色橫空宿雨收。已入伊婁河裏去，來朝穩穩飯真州。
渡江至龍潭即事 汪夢斗 
敗蘆衰柳落江隈，才見黄雲接畮堆。舟趁瀾狂斜入浦，帆因風飽不依桅。青山數閲世興廢，白鳥靜窺人去來。地暖江南未吹雪，小春天氣正尋梅。
竹篠村店肆筆 汪夢斗 
西望武昌東夏口，下窺鐵甕固依然。英雄爭戰幾編史，狂客浮遊一葉船。把酒臨風懷古處，題詩記我過江年。謾言足跡半天下，未必詩名所在傳。
上宣副定甫十二韻 汪夢斗 
建鄴古都會，東南氣勢雄。宣流分漢使，禮樂有周公。自是通儒術，元非急治功。一江秋色外，九郡月明中。雲澤遍田里，聲華徹昊穹。藩方小盤薄，廊廟即舂容。力可安燕祚，學能傳孔宗。經綸方寸起，勳德古人同。妄息五官寂，靈存萬慮空。井寒那起浪，木靜不驚風。定者心之主，行兮用以充。蒼生望霖雨，寧久蟄泥龍。
送宗人熙甫入都 汪夢斗 
栖栖我輩只如斯，壯矣如君百倍宜。若是胸襟合西豹，未應位置下丘遲。波涵雁影日欲落，霜浄蟬枝風亂吹。一路盡皆懷古處，任城多有漢時碑。
登雨華臺讀馬華國碑 汪夢斗 
寒江如夢夕陽斜，休笑諸賢誤晉家。雨打風吹碑已泐，英辭空自雨天華。
呈金陵教授陳宜之鉞前進士三人居慈湖 汪夢斗 
文物依然故燕園，扶持云是有師門。□花似醒醉夫夢，頖藻如招騷客魂。門戶固緣太丘重，鄉人素仰后山尊。曹溪一滴西江漲，欲乞開堂舊偈翻。
題鄉友葉景星號洪堂因所居之村而名 汪夢斗 
心胸欲閎肆，意氣要恢張。力可弘吾道，方能大此堂。簾開容燕入，庭闊受花香。於以警爲學，非惟志故鄉。
當塗轎行口占 汪夢斗 
筍輿咿軋亂山隈，擁鼻清吟當探梅。我已少知憂責少，人皆喜慰遠鄉回。樹猶綠暗知霜薄，雲漸紅深欲雪來。自說江南好風景，江南尤更有奇才。
南園歌傷吳履齋舊景 汪夢斗  西湖
寂寞南園今如此，主人一斥循州死。南園如此未足悲，宗周隨歌黍離離。丞相當年坐黄閣，正是北兵渡荆鄂。不知宣閫有何功，却以鈞軸遜狡童。丞相身謀固已失，坐此謀失亡人國。梅花嶺外羈魂哀，薊門降王亦再來。南園池館不似舊，百花憔悴竹樹瘦。不堪回首望錢塘，宮闕傾頹禁苑荒。鄙夫姦人如王蔡，又無惠卿才可愛。丞相有見非不長，而乃升之中書堂。我行南園淚雨下，不免寒心怒欲駡。不特要寫平泉詩，更復要草連宮辭。嗚呼吳丞相，手提雙筆巖廊上。藝皇有訓垂日星，非讀書人毋用相。博飲好色不肖子，可以公台作邊賞。履翁之計早出此，老骨不死椒花瘴。西湖一碧無片塵，南園花草千年春。
雨中曉行 汪夢斗 
馬上鷄聲黄葉村，擁衾人卧閉柴門。征裘塵土休煩洗，留取燈前看涴痕。
寧川道中口占 汪夢斗 
緩兀吟鞍去，鞭長袖裏垂。烟分村遠近，水見地高卑。風緊鳥飛疾，川寒魚上遲。擁爐坐殘雪，久已數歸期。
入叢山隘見雪 汪夢斗 
天公有意相歸程，曉起千峯照眼明。一白自能遮百醜，只疑風味太清生。
崇德道中 汪夢斗 
忽憶西窗晝掩扉，却緣殘照水邊歸。杜陵夔府坡南海，都似西窗此夕暉。
思家五首竹枝體  其一 汪夢斗 
六旬餘父身長健，九十重親髮不華。高堂無人供滫瀡，如何遊子不思家。
思家五首竹枝體  其二 汪夢斗 
淮陰母家田未買，汾曲先廬屋已斜。人生墓宅頗關念，如何遊子不思家。
思家五首竹枝體  其三 汪夢斗 
婦挼草汁浴蠶子，婢炙松明治枲麻。東阡西陌要耕麥，如何遊子不思家。
思家五首竹枝體  其四 汪夢斗 
兒多廢學自澆花，女近事人今抱牙。兒女長成憂失教，如何遊子不思家。
思家五首竹枝體  其五 汪夢斗 
荷凈軒前水浮鴨，翠眉亭下柳藏鴉。亦要丁寧春照管，如何遊子不思家。
跋忠愍公送婿邢德昭歸婺女詩後 釋自閑 
玉潔冰清五十六，北山草木亦含芳。自如胡李堪同傳，璧合珠聯有耿光。
張天師正殿 黄仲元 
至人學道師赤松，神姿逸氣心芙蓉。手五明扇腰雌雄，憑空架鐵超鴻濛。玉距痕深雕鎪工，巨迹千古鎮蜍峰。狂颶怒濤鏁魚龍，夜醒月凉水笙鏞。騎吏無鞍鸞鶴從，朝侍玉堂朵雲紅。天樂隠隠聲徹空，俗耳可聞不可逢。渺視齊州等蠛蠓，滄海有時揚塵風。獨此瓊館留人封，神仙之說非夢夢。士民尸祝社稷同，椒醑鞠𦜕瓜棗供。余非紫陽山人翁，若爲詩之銘新宮。
九日山 趙崇源 
九日登臨老奈何，强將幽恨寄悲歌。疲欹巾帽愁風動，病著饑腸厭酒多。東嶺荒榛藏馬鬣，西巖空榻鏁蛛窠。獨憐堂下千章木，跨歷齊梁未改柯。
秋浦樓義訓 趙溍 
人生五馬貴，豈直榮其身。千里民社寄，委任至不輕。西風塞棗紅，邊備最爲急。軍政無他長，事事須責實。公足以服衆，謙足以來賢。善政培根本，寬民乃其先。人生皆有性，感動須誠慤。當知愚而神，勿以術籠絡。夫人當壯歲，血氣未易平。喜怒不可從，反而求諸心。賞罰國之權，毋以逞私欲。斷者不可續，黥者親族辱。忠孝關大節，清白守家傳。汝看簡冊載，不以名利言。吾年七十餘，自覺猶矍鑠。勉力報君恩，步步踏實着。
焦山頑石偈 趙溍 
丹石無光古剎存，蘆沙漁鼓□朝昏。江淮門戶天分合，日月軒窗海吐吞。山足半沉曾瘞鶴，雲腰中斷可呼猿。丁寧爲我留佳處，茅屋三間護竹根。
寄詩交顧梅山 楊鎮 
誰與吟翁氣味同，松梢明月竹梢風。能詩多是窮人事，不到窮時詩不工。
江上秋感 房元龍 
淘盡英雄氣未平，西風觸緒倍心驚。愁人髮湧三千丈，國士胸吞十萬兵。杜老裁詩多慷慨，祖生擊楫自縱橫。芙蓉摇落哀鴻切，無那滔滔日夜聲。
題馬伏波像 董烈 
眉目真如畫，英姿迥不凡。識高能擇主，功大不勝讒。馬革忠何壯，壺頭怒尚銜。誰甘騎款段，長服野人衫。
謁朱夫子祠 林天瑞 
天下有明月，人世苦昏昏。山色無今古，谷雲常吐吞。微言誰與析，妙理獨難論。萬樹秋風老，先生道自尊。
武夷即事 林天瑞 
長卿非慢世，陶令已辭官。解組投蓮社，逢人戴鶡冠。青天不可問，白髮若爲看。偶遇壺丘子，皈心授大丹。
搗油翁 陳諤 
忽遇深山避世翁，居然沮溺古人風。老來一出爲身計，不滿先生一笑中。
襄鄂百詠 陳諤 
久戍蕃兵已念家，將軍何不奏胡家。今朝忽報嚴圍解，白雪紛紛亦散花。
怡堂 劉祖尹 
結廬投老瞯羣峯，隠隠松杉曲徑通。剩種池邊千纛竹，近營林下一巢風。欹眠盡絕春來夢，趺坐閑看月墮空。檢點吾生諸事了，子孫更與護其終。
復瀘凱歌  其一 梅應春 
重壁山前瑞色開，浮環夜渡捷騎來。一旗金鼓轅門曉，喚得滿城生意回。
復瀘凱歌  其二 梅應春 
休訝朝家奏報遲，平生忠孝鬼神知。但留一片丹心在，會有天回地轉時。
元兵俘至合沙詩寄仲子 陳文龍 
斗壘孤危勢不支，書生守志誓難移。自經溝瀆非吾事，得死封疆是此時。須信纍臣堪釁鼓，未聞烈士樹降旗。一門百指淪胥北，惟有丹衷天地知。
自述 甘泳 
總角希聞道，殘生乃付詩。未曾前輩識，敢辱近人知。飄泊身餘健，蕭閒鬢欲衰。一簾書四壁，寒日在清池。
過南湖 甘泳 
忽有一事礙胸次，擺脫不去呼酒來。溟溟濛濛混沌在，坦坦蕩蕩虛空開。精神一生留筆墨，形骸昨夜爲尊罍。年年看梅今白髮，晴日江路行莓苔。
與危見心同和完顔御史沂聯步踏月韻 甘泳 
明月送人歸，明月照人宿。月落夢醒時，清霜壓寒屋。
晚立黄洲 甘泳 
今度闌干倚，蒼茫入暮天。碧溪分市井，華屋亂雲烟。鐘隔春來樹，燈流夜去船。惜哉題柱壯，琴動鳳凰絃。
小絕 甘泳 
一夜睡不著，小窗天忽明。林塘寒鳥聚，聽得最初聲。
陪完顔御史行金石臺分韻得丞字 甘泳 
勝景踰千載，吾人得共登。五峯交地勢，一水合沙稜。荆國成何事，浮丘無異能。山頭有田父，未必識中丞。
歸來 甘泳 
謂我猶羈旅，歸與已的然。風霜高枕外，江海小詩邊。達摩移華夏，莊周侮聖賢。向來知此事，未敢棄予年。
秋風詞 甘泳 
昨夜西風來，人間雨如海。山摇摇，秋灑灑。早起□□輪，老紅竟何在，惟有殘雲漠漠弄凉態。千林萬葉，淅瀝作聲。豈無綠色，奈何凋零。四時更變化，宋玉胡爲愁，直須痛飲千斛酒。亦不知有春，亦不知有秋，鴻濛適我汗漫遊。絕憐九辨大蕭索，爭與蟲聲起籬落。東溪子，今夕呼月當中天，看我大醉西風前。便令秋滿八千歲，我醉依然月下眠。
燒香寺 甘泳 
暑熱不可度，須此日暮凉。况爾得佳友，共約棲禪房。行吟發幽興，空闊入水鄉。蕭散意自適，輕風動衣裳。誰歟遠有望，烟影生冥茫。已復入古寺，樹色交青蒼。虛廊絕蚊蛾，可近燈燭光。蓮花生清池，靜坐乃聞香。尊卑就次序，肴核羅杯觴。嗟此坐中人，聲名托文章。雲霄縱高步，山林倏潛藏。況遇知己飲，豁達傾肺腸。撫掌發一笑，神思驚軒昂。酣歌興未已，下趁青苔荒。仰視天無塵，素月升東牆。百年亦如寄，萬事何其長。慎勿忘今夕，嘉話連僧房。
夜坐 甘泳 
林風自瀟瀟，山雨時灑灑。丈夫七尺軀，地爐使吾矮。
早睡 甘泳 
病來貪睡早，推月出山前。月色不相捨，小窗還自妍。
酒醒 甘泳 
酒醒桂花發，狂歌對花前。鄰家大駡我，夜半驚人眠。
書生 甘泳 
踉蹡趣講席，讀誦鬭高聲。我亦曾如此，而今白髮生。
暫憩 甘泳 
平生湖海遊，南北東西路。幾度夢殘時，雲深不知處。
歸舟二首  其一 甘泳 
片帆懸空秋滿腹，凉月淡淡天無波。平生湖海元龍意，早入西風漁櫂歌。
歸舟二首  其二 甘泳 
天壤豈無蘇季子，恨我不識韓荆州。遥山蒼蒼暮雲碧，何許一笛蘆花秋。
下豫州 甘泳 
壯懷忍共白雲閒，孤負僧房屋半間。賣却牢愁三萬斛，載將明月入西山。
托意 甘泳 
舊時燈火不知年，托意篇章末世傳。胸次只今無此事，聽風聽雨過殘年。
新春 甘泳 
花紅柳綠也逢時，潤色青春有小時。人世苦無吾輩在，東風寥落亦堪愁。
看梅 甘泳 
獨坐匆匆不自適，出門偶見梅花開。自從開闢到今日，此是東風第幾回。
古意五首  其一 俞德鄰 
迢迢長安道，古堠雙復隻。游子辭家去，去去何所適。素商昔轉玄，朱羲今由白。悠悠世路艱，江湖虎豹宅。楊朱泣途窮，魯叟悲麟獲。願言弛負擔，歸與慰岑寂。
古意五首  其二 俞德鄰 
亹亹天上雲，滔滔海中波。時哉不我與，况復未息戈。浮氛冒曾嶺，君去將如何。君吟行路難，妾思扊扅歌。積憂儻心痗，采蕨南山阿。